text:
Primary tabs
Inkhulumo Yebunjalo Belive leyetfulwa nguMengameli Cyril Ramaphosa
Somlomo weLibandla Lavelonkhe (i-NA), Mk. Thandi Modise,
Sihlalo weMkhandlu Wetifundza Wavelonkhe (i-NCOP), Mnu. Amos Masondo,
Sekelamengameli David Mabuza,
Mengameli waPhambilini Thabo Mbeki naNkkt. Mbeki,
Sekelamengameli waPhambilini Phumzile Mlambo-Ngcuka,
Sekelamengameli waPhambilini Baleka Mbete,
Mphatsi Wemajaji Mogoeng Mogoeng kanye nemalunga lahloniphekile eTebulungiswa,
Tindvuna eMasekelatindvuna,
Malunga lahloniphekile e-NA,
Malunga lahloniphekile e-NCOP,
Mphatsi weSigodzi saseYurophu, lomelele emancusa, Umhlonishwa, Mnu. Beka Dvali,
Tivakashi letikhetsekile
Bantfu bakitsi baseNingizimu Afrika,
Ngalelilanga leli, eminyakeni lenge-31, Mengameli Nelson Mandela waphumela ngaphandle kwemasango eLijele i-Victor Verster angumuntfu lokhululekile, abufakazi lobuphilako bekubeketela lokukhulu nekukhutsateka kwebantfu baseNingizimu Afrika.
Cishe sekuminyaka letigidzi letinge-40, kunekuphilisana lokukhetsekile kwetemvelo eluphikweni lolusentasi kakhulu neningizimu yalelivekati letfu.
Imbali i-Fynbos Biome, legcwele yonkhe iKapa, inetimphawu letehluke kakhulu kunome ngutiphi titjalo letitfolakala lapha emhlabeni.
Iyakwati kumelana nekoma, lihlobo lelishisako kanye nebusika lobubandzako lobunetsa imvula. Iyajabulisa kakhulu ekwehlukahlukaneni kwayo.
Imbali yetfu yesive, Sicalaba, iluhlobo lwe-fynbos.
Ngesikhatsi ngivula Inkhomfa Yelutjalomali Yavelonkhe yesitsatfu kulomnyaka lophelile, ngakhuluma ngetimphawu teSicalaba letehlukile/khetsekile ngatsi tifanana nesimo setfu savelonkhe ngetindlela letinyenti.
Yini lena leyehlukile nalekhetseke kangaka ngema-fynbos kutsi kute kutsi asimame futsi aphile, adzinga umlilo.
Lokungenani kanye njalo ngeminyaka lengemashumi lamabili, ema-fynbos afanele kutsi ashe ashiswe ngemazinga ekushisa lasetulu kakhulu kute avumele lenchubo yekuphilisana kwetemvelo kutsi atfole emandla lamasha abuye futsi acale phasi akhule.
Lihlobo lonkhe, letitjalo letishile tihlala tiphundlekile. Kodvwa kutsi lapho timvula tasekwindla naticala kuna, letinhlanyelo tiyamila, bese-ke umjikeleto wemphilo yawo uyacala futsi.
Tintsaba tibhalasha imphilo lensha ngesikhatsi letitjalo lebetibonakala sengatsi tilahlekile seticala kukhula futsi ngalokunemandla kunakucala.
Tsine, bantfu baseNingizimu Afrika, kulomnyaka lophelile sihlangabetene nebumatima lobukhulu.
Njengemlilo wemadlelo lobhebhetseka intsaba yonkhe lapho khona kumila ema-fynbos, lubhubhane lolubhubhisako lubhebhetseke umhlaba wonkhe, lwashiya umonakalo lomkhulu endleleni yalo.
Kantsi-ke, njengema-fynbos lanemandla emhlaba wetfu, natsi sikhombise kuba ngulabacinile labamelana netimo ngetindlela letinyenti.
Iminyaka lelikhulu lemitsatfu, besibahlukunyetwa bencindzetelo, kutsatselwa imphahla kanye nekungabi khona kwebulungiswa.
Futsi iminyaka lelikhulu lemitsatfu, sasiphalata.
Emalangabi ekungabi khona kwebulungiswa nanoma-nje asishiye netibati, kepha akazange asibhubhisa.
Timvula tentsandvo yelinyenti taletsa emandla lamasha kanye nekutalwa ngesive lesisha.
Sivuke njalo-njalo ngaso sonkhe sikhatsi ekujuleni kwebumnyama saba libika lelilanga lelisha.
Uma sibuka lomonakalo longaka lobangwe ngulesifo, siyati kutsi njengema-fynbos, njengabo bonkhe labo labake baphila kulomhlaba ngembi kwetfu, sitawuvuka siphakame futsi.
Sekucishe kwendlule umnyaka manje kusukela ngesikhatsi iNingizimu Afrika itfola sehlakalo sayo sekucala seligciwane lekhorona leliyincalakuvela, i-COVID-19.
Kusukela ngaleso sikhatsi-ke, sebacishe basigidzi nehhafu bantfu labakulelive lakitsi labangenwe nguleligciwane.
Bangetulu kwe-45 000 bantfu labashonile.
Kwendlulela ngale kwaletibalo kunendzaba yesehlakalo lesilusizi nebuhlungu.
Kute umndeni, kute ummango futsi kute nendzawo yemsebenti lengakashonelwa ngumuntfu labebamati, basebenta naye futsi bamtsandza.
Kuphindze futsi kuyindzaba yekuba nesibindzi nekucina ubeketele.
Kucina kwesisebenti sasesibhedlela lesitsi njalo– ngelusuku ngemuva kwelusuku, busuku ngemuva kwebusuku – siyahamba siye emsebentini siyosindzisa timphilo, sibe sati kahle kamhlophe kutsi naso, ngekwaso sisengotini yekungenwa ngulesifo.
Kuyindzaba lenhle kakhulu yekuba nesibindzi kweliphoyisa, lisotja, sisebenti lesibalulekile, umnakekeli kanye nabo bonkhe labo labasebenta esigabeni lesingembili, labagcina live lakitsi liphephile, bantfu bakitsi bondliwa futsi nemnotfo wetfu ukhula.
Kuyindzaba yekubumbana nekuvelana.
Yesive lesibambisene sabukana-ngco ne-COVID-19 ngetindlela letingakate setibe khona kusukela ngemalanga ekucala entsandvo yelinyenti.
Ngetulu kwako konkhe lokunye, lenhlekelele ikhombise simo lesingiso mbamba sesive setfu lesincomekako.
Kukhombise umoya webantfu labakwalako kwehlulwa.
Ngulomoya-ke webantfu baseNingizimu Afrika lofanele kutsi uchube ngemandla sincumo setfu sekwakha umnotfo lomusha nalolinganako kanye nemmango loncono, futsi lotse kuba nebulungiswa kakhudlwana.
Lomnyaka lotako ufanele kutsi ube sikhatsi setingucuko, wenchubekelembili nekutalwa kabusha.
Ufanele kutsi ube ngumnyaka wekuvuka siphakame.
Lona akusiwo umnyaka lowetayelekile, kantsi nale-SoNA lena ayisiyo leyetayelekile.
Ngako-ke, lamuhla kusihlwa ngitawugcila kakhulu, etintfweni letibekwa embili letibalulekile tanga-2021.
Kwekucala, sifanele kutsi siluncobe lolubhubhane lweligciwane lekhorona.
Kwesibili, sifanele kutsi siphutfumise kuvuka kwemnotfo wetfu.
Kwesitsatfu, sifanele kutsi sifezekise tingucuko tetemnotfo kute kutsi kwakhiwe imisebenti lesimeme futsi letawukhutsata kukhula lokufaka konkhe ekhatsi.
Kwekugcina, sifanele kutsi silwe nenkhohlakalo futsi sicinise loMbuso.
Kulamaviki letako, sitawukhuluma ngaleti letinye tincenye letibalulekile teluhlelo lwahulumende lwemnyaka.
Lokubaluleke kakhulu ekuvukeni kwesive sakitsi kuphendvula lokungaphelimandla nalokukhulu kwekuncoba leligciwane lekhorona.
INingizimu Afrika isandza kuphuma kuhlandla lesibili lekungenwa kugula kusukela kwangena i-COVID-19 eminyeleni yetfu ngeNdlovulenkhulu emnyakeni lophelile.
Lichutjwa luhlotjana lolusha lweligciwane, lelihlandla lesibili belinemandla kakhulu futsi litsetse timphilo letiyenti kunaleli lekucala.
Nanoma kunjalo, lokufa kwebantfu bekungaba kukhulu kakhulu.
Kube asizange siphakame masinyane sivale kuhamba nekusebenta, kube besingakatilungiseleli tindzawo tetfu tetemphilo, kube bantfu baseNingizimu Afrika abakatigcini tindlelanchubo tetemphilo letisisekelo, lomonakalo longaka lobangelwa nguleligciwane ngabe ube mubi kakhulu.
Kulomnyaka, sifanele kutsi sente konkhe lokusemandleni etfu kulawula nekuluncoba lolubhubhane.
Loku kusho kucinisa kakhulu imitamo yetfu yekuvikela kanye nekucinisa inchubo yetfu yetemphilo.
Kuphindze futsi kusho kutsi kufanele singenele luhlelo lolukhulu lwekugoma kute kutsi sisindzise timphilo nekwehlisa ngalokumangalisako lizinga lekungenwa ngulesifo kulo lonkhe lelive.
Ekucaleni kwaleliviki, sitjelwe kutsi leminye yalemijovo yekugoma lebesiyitsengile, imijovo yekugoma yaka-AstraZeneca, ikuvikela kancane kungenwa nguloluhlatjana lolusha lolwatiwa ngekutsi yi-501Y.v2.
Loku ngulokutfolwe lucwaningo lwasekucaleni lolwentiwe bososayensi nebacwaningi.
Sibetfulela sigcoko labososayensi laba ngekuhola lolucwaningo baphindze futsi basinike bufakazi lobusha lobubaluleke kakhulu ekwesekeleni kuphendvula kwetfu.
Njengobe manje loluhlotjana lolu sengilo lolubusako kulelive, lemiphumela yalolucwaningo isho kukhulu mayelana nesivinini, kwakheka nekulandzelanisa luhlelo lwetfu lwekugoma.
Nanoma-nje kungakafaneli kutsi kubambelele kakhulu sikhatsi setfu sekucala kweluhlelo lwekugoma, kutawuba nemtselela kumijovo yekugoma letawukhetfwa kanye nendlela letawusabalaliswa ngayo.
Sigaba setfu sekucala saloluhlelo lwekugoma, lolucondziswe kutisebenti tetemphilo kanye naletinye tisebenti letisebenta esigabeni lesingembili, manje sebatawusebentisa imijovo yekugoma yaka-Johnson & Johnson, lekhombise kuluncoba loluhlotjana i-501Y.v2.
Sitsenge imijovo yekugoma letigidzi letiyimfica yaka-Johnson & Johnson.
Ibheshi yekucala, lemijovo le-80 000, itawufika kuleliviki lelitako.
Bese kutsi leminye imitfwalo itawufika kulamaviki lamane letako, lokutawenta samba se-500 000 semijovo yekugoma yaka-Johnson & Johnson.
Tonkhe tifundza tinemasu ato ekucala kugoma uma kufika imijovo yekugoma yekucala.
Ngitsandza kubonga tonkhe tifundza ngelizinga lekutilungiselela kwato kwenta lomsebenti lomkhulu kangaka lesitawucala manje.
Kwengeta, sitsenge imijovo yekugoma letigidzi leti-12 esikhungweni semhlaba se-COVAX.
Loku kutawuhlangana naleminye imijovo yekugoma letawutfolwa yiNingizimu Afrika ngeSikhungo Selicembu Letekutsenga Imijovo Yekugoma Senhlangano yeBunye Be-Afrika (i-AU).
I-Pfizer ikhiphe imijovo yekugoma letigidzi letinge-20, itawucala kuletfwa ngasipheleni kwekota yekucala.
Sisachubeka nekukhulumisana nabo bonkhe bakhiciti bemijovo yekugoma kute sente siciniseko sekutsi sitfola emanani emijovo yekugoma leyenele lefanele simo setfu.
Temphilo nekuphepha kwebantfu bakitsi kusachubeka nekuba ngulesikukhatsalela kakhulu.
Yonkhe imitsi letsengwa kulamanye emave ite kuleli lakitsi iyalandzelelwa, ilinganiswe, icwaningwe, ihlolwe ibese-ke ibhaliswa Siphatsimandla SaseNingizimu Afrika Setekulawulwa Kwemikhicito Yetemphilo.
Sitawuchubeka nekusebentisa indlela lechutjwa tesayensi lesisebentele kahle kakhulu kusukela ngemalanga ekucala alolubhubhane.
Kuphumelela kwaloluhlelo lwekugoma kutawusima ekubambisaneni emkhatsini wayo yonkhe imikhakha yemmango.
Sikhutsateka kakhulu ngekuhlanganyela ngemandla kwemabhizinisi, tisebenti, imboni yetemphilo netikimu tetekwelashwa, ikakhulu, ekulungiseleleni lomkhankhaso lomkhulu wekugoma.
Njengaloko sincobile phambilini, sitawuphindza futsi sincobe siphindze sivuke siphakame.
Kepha akusilo lolubhubhane kuphela lesifanele kutsi siluncobe.
Sifanele futsi sincobe buphuya, indlala, kweswelakala kwemisebenti kanye nekungalingani.
Sifanele kutsi siwuncobe lomshiyalifa wekungafaki konkhe ekhatsi kanye nekutsatselwa imphahla lokuchubeka nekuphuyisa bantfu bakitsi, futsi lolubhubhane sekukwente kwaba kakhulu.
Ngesikhatsi ngetfula i-SoNA kuleNdlu kulomnyaka lophelile, kute namunye wetfu lobekangacabanga kutsi – ngemavikana-nje – live nemhlaba wetfu kutawube sekuntjintje kangaka.
Emasu etfu kwadzingeka kutsi entiwe afanele kuphendvula kusimo lesiphutfumako semhlaba.
Kwadzingeka kutsi tabiwomali tiphutfunyiselwa kulenye indzawo futsi letinye tinhlelo letinyenti kwadzingeka kutsi timiswe.
Kulomnyaka lowendlulile, iNingizimu Afrika ihlangabetene nekwehla lokukhulu kwelizinga lekukhula kwemnotfo kanye nekukhula ngemandla kwelizinga lekweswelakala kwemisebenti.
Buphuya bukhula ngemandla. Kungalingani kuyajula.
Ekoteni yesitsatfu ya-2020, umnotfo wetfu bewumncane nge-6% kunaloku bewungiko ngekota yekugcina ya-2019.
Bantfu labebangakacashwa bebabancane ngetigidzi leti-1.7 ngekota yesitsatfu ya-2020 kunangekota yekucala, ngembi kwekufika kwalolubhubhane.
Manje silinganiso setfu sekweswelakala kwemisebenti singe-30.8%.
Ngenca yetinyatselo tekuhhamula lesatifezekisa kanye nekuvulwa kwemnotfo ngetigaba, silindzele kubona kuvuka lokunemandla kutekucashwa ngasekupheleni kwalomnyaka.
Ngesikhatsi sisebentela kulawula leligciwane, saphindze futsi sadzingeka kutsi sitsatse letinye tinyatselo letingaketayeleki tekwesekela bantfu baseNingizimu Afrika labetayelekile, salekelela emabhizinisi labekasenkingeni saphindze futsi savikela tindlela tekutiphilisa tebantfu.
Luhlelo Lekuhhamula Letenhlalo Netemnotfo lolwangeniswa ngaMabasa kulomnyaka lophelile singenelelo lesikhulukati lesingakate sesibe khona emlandvweni wetfu.
Satfola tinyatselo letitigidzigidzi letinge-R500 – noma lokulinganiselwa ku-10% wemkhicito walelive – kukhipha imali lengukheshi inikwe-ngco emakhaya laphuye kakhulu, kwesekela imiholo yetisebenti kanye nekuniketa tindlela letehlukene tekuhhamuleka kwemabhizinisi lasebumatimeni.
Samba sebantfu labatigidzi leti-18, noma labalinganiselwa kubantfu labayincenye yakunye kwalokutsatfu, batfola tibonelelo letengetiwe ngato tona letinyatselo tekuhhamuleka.
Kulinganiselwa ekutseni letibonelelo tasita bantfu labangetulu kwalabatigidzi letisihlanu ngetulu kwelizinga lesilinganiso sebuphuya bekweswela kudla, kwasita kwanciphisa indlala ngesikhatsi lesimatima.
Kute kube ngulamuhla, imali lengetulu kwetigidzigidzi letinge-R57 setikhokhelwe kwesekela imiholo yetisebenti letilinganiselwa kuletingetulu kwetigidzi le-4.5 ngekusebentisa Sikimu Sesikhashana Sekuhhamula Bacashi Netisebenti Sesikhwama Semshwalensi Wekungasebenti (i-TERS).
Sekukhishwe ngetulu kwetigidzigidzi le-R1.3 kwesekela ikakhulu emabhizinisi lamancane nalasemkhatsini.
Kwengeta, tigidzigidzi letinge-R70 tekuhhamuleka kutemtselo tanikwa emabhizinisi labekabukene nebulukhuni.
Kuvunywe timalimboleko letitigidzigidzi leti-R18.9 temabhizinisi la-13 000 ngekusebentisa Sikimu Sekucinisekisa Kutfola Imalimboleko.
Bantfu bakitsi baseNingizimu Afrika,
Sekucishe kutinyanga letine kusukela ngime lapha emhlanganweni weTindlu totimbili talePhalamende kwetfulela sive Lisu Lekwaka Kabusha Nelisu Lekuvusa Umnotfo.
Lamuhla kusihlwa, sime lapha hhayi kutowenta tetsembiso kepha kutobika ngenchubekelembili yekufezekiswa kwelisu lekuvusa nesinyatselo sekubeka embili lesifanele kutsi sisitsatse kute kutsi sibuyisele esimeni lesifanele kukhula nekwakhiwa kwemisebenti.
Kusukela kwetfulwa lelisu, sigcile kutingenelelo letine talokubekwa embili:
- kucala kusetjentiswa kwesakhiwonchanti lokukhulukati kulo lonkhe lelive,
- kukhula lokukhulakati kwemkhicito wakuleli,
- umvusa wetekucashwa kwakha imisebenti kanye nekwesekela tindlela tekutiphilisa, kanye
- nekukhula ngemandla kwemandla etfu ekukhicita emandla agezi.
Samemetela kutsi sitawube sicala kwetfulwa kwesakhiwonchanti lokukhulukati kulo lonkhe lelive.
Besati kutsi kute kutsi siwuzuze lomgomo kutawudzinga kutsi ngekusimama sakhe kabusha emakhono etfu etebuchwepheshe ngekhatsi kuhulumende kulungiselela nekulawula imiklamo lemikhulu yesakhiwonchanti.
Manje sesente umklamo wesakhiwonchanti selutjalomali lesibita tigidzigidzi letinge-R340 kutimboni tenethiwekhi njengetemandla, temanti, tetitfutsi kanye netekuchumana.
Kwakha sekucalile futsi kunenchubekelembili kuleminye imiklamo leminyenti.
Kusukela kwamenyetelwa leLisu Lekwakha Nekuvusa Umnotfo, sicale imiklamo lemikhulu tekuhlaliswa kwebantfu lotawenta kutsi kube nemakhaya ebantfu labalinganiselwa ku-68 000 esifundzeni saseGauteng.
Leminye imiklamo yetekuhlaliswa kwebantfu ihlelwe kuletinye tifundza.
Eminyakeni lemibili leyendlulile, ngakhuluma ngeliphupho lekwakha emadolobhakati lamasha latosenta kutsi sikhone kwehlukana nekutfutfukiswa kwendzawo kwangesikhatsi selubandlululo.
Kwakhiwa kwemadolobhakati lamasha angemuva kwelubandlululo etindzaweni letiyenti kulelive kungumcabango.
Lidolobhakati Lesimanje Lanseria, lidolobhakati lekucala lelisha lekwakhiwa eNingizimu Afrika yentsandvo yelinyenti, manje sekuyintfo sibili lekhona.
Lichinga lelikhulu lalelidolobhakati lesimanje – lelitawuba likhaya lebantfu labalinganiselwa kulabasemkhatsini we-350 000 kuya kulaba-500 000 kungakapheli lomnyakalishumi lotako – laphotfulwa ngeLweti 2020 futsi manje seliphumele esiveni kute kutsi siphawule.
Kunenchubekelembili leyentiwako kumiklamo lemikhulu leminyenti yemanti.
Ifaka ekhatsi Sigaba-2A seMklamo Wemifula iMokolo ne-Crocodile, kanye neMklamo Wemanti i-Umkhomazi.
Lisu Lwelutjalomali Lwesakhiwonchanti lotfola imiklamo yemigwaco wetigidzigidzi leti-R19 wemgogodla wenethiwekhi yemigwaco yaseNingizimu Afrika.
Umsebenti uyachubeka kute kuphotfulwe kuhlelwa kwetimali talemiklamo.
Kutsetfwe timali kumalingena yemtselo kute kutsi kwesekelwe lokwakha nekulungiswa kwemigwaco lemikhulu i-N1, N2 ne-N3.
Lemiklamo yetakhiwonchanti itawuholela ekuvusetelweni kwemboni yetekwakha kanye nekwakhiwa ngemisebenti ledzingeka kakhulu.
LeSikhwama Setesakhiwonchanti setigidzigidzi leti-R100 manje sesisebenta ngalokuphelele.
Lesikhwama sitawuhlanganisa imitfombolusito levela kumalingena yemtselo kanye nekusitwa ngetimali letivela emkhakheni lotimele bese kwakhiwa letikhungo.
Umklamo lovunyiwe lohlelwako wanga-2021 wehlukahlukene futsi ufaka ekhatsi Luhlelo Lwesakhiwonchanti Setindzawo Tekuhlala Titjudeni, lesihlose kwenta kutsi kube khona imibhedze yebafundzi lenge-300 000.
Lomunye umklamo lovunyiwe yi-SA Connect, luhlelo lolutawunika tikolwa, tibhedlela, titeshi temaphoyisa naletinye tikhungo takulumende i-inthanethi lesheshako.
Lesingenelelo sesibili lesibekwa embili seluhlelo lwekwesekela kukhula lokukhulu kwemkhicito wakuleli kanye nekwenta imikhicito yaseNingizimu Afrika letsengiselwa lamanye emave kutsi ibe nemandla ekuchudzelana etimakethe.
Loku kutawukhutsata lutjalomali lolukhulu lwemkhakha lotimele emsebentini wekukhicita.
Lokubaluleke kakhulu kulelisu kutinikela lokusha kwahulumende, emabhizinisi kanye netisebenti letihlelekile kutsi titsenge umkhicito wakuleli.
Lokutinikela kufanele kutsi kuholele ekukhuleni kwelizinga lekukhicita imikhicito kuleli lakitsi, lokutawuholela ekuvukeni kwemboni yetekukhicita.
Bonkhe balingani betenhlalo labahlanganyela ekwentiweni kweLisu Lekwakha Kabusha Nekuvusa Umnotfo, njengencenye yebalingani betfu betenhlalo, bavumile kutsi kusetjentwe ngekubambisana kute kutsi sinciphise kwetsembela kwetfu emikhicitweni letsengwa ngaphandle nge-20% kuleminyaka lesihlanu letako.
Batfole imikhicito lenge-42 – kusukela kuma-oyili ladliwako kuya kufenisha, mikhicito leyentiwe ngetitselo, tintfo tekutivikela, imikhicto yensimbi kanye nekufaka ligalelo lemkhicito longangcolisi indzawo – lokungatfolakala ngekhatsi kuleli lakitsi.
Uma singafinyelela kulomgomo wetfu, utawukhula kakhulu umnotfo wetfu lokhicitako, ube nemandla ekubuyisa kulelive tigidzigidzi letingetulu kwaletinge-R200 telinani lonkhe lemkhicito walelive ngemnyaka.
Kulomnyaka lophelile, sacala kwakha imakethe lenkhulu yemabhizinisi lamancane nekukhetsa imikhicto le-1 000 lekhicitwa kuleli lefanele kutsi itsengwe kuMabhizinisi Lamancane, Lasemkhatsini naLamancane Kakhulu (ema-SMME).
Njengoba lubhubhane lwe-COVID-19 lwaphocelela kuvalwa kwetekwabelana ngemkhicito kwemave emhlaba, sikhonile kusheshisa lomtamo ngoba batsengisi bakuleli bavuleleka imikhicito lekhicitwa kuleli.
Kute kube ngumanje, Ikhabhinethi yavuma Luhlakamsebenti Lwenchubomgomo Yekugcila Kuletikhicitwa Kuleli lwema-SMME lolwatfola imikhicito le-1 000.
Ngetulu kwaloko, Litiko Letekutfutfukiswa Kwemabhizinisi Lamancane Netekuhwebelana, Timboni kanye Netekuchudzelana kwesekela ema-SMME kutsi afinyelele kutimakethe letinkhulu takuleli netangaphandle.
Lemitamo lena yesekelwa tinhlelo letinkhulu naletinemandla tekukhicita.
Ku-SoNA yalomnyaka lophelile, ngatsi umbononchanti wetfu wekutfutfukisa timboni wesekelwe ngemasu lamakhulu emkhakha kutsi uvusetele uphindze futsi ukhulise timboni letibalulekile.
Emasu lamane lamakhulu lasaphotfuliwe aphindze futsi asayinwa kute kube ngumanje – layincenye yesivumelwane setenhlalo emkhatsini wetisebenti, emabhizinisi, hulumende kanye nemimango – seyivele inelifutse etimbonini tabo ngekwehlukana kwato.
Ngekufezekiswa kwaleLisu Lelikhulu Letetinkhukhu, lemboni seyitjale tigidzi letinge-R800 tekwenta kancono umkhicito.
INingizimu Afrika manje seyikhicita tinkhukhu letengetwe ngaletisigidzi sinye njalo ngeliviki.
Lisu Lelikhulu Lashukela lasayinwa ngesikhatsi sekuvalwa kwemisebenti nekuhamba kwebantfu, lapho khona labo labasentisa shukela kakhulu batinikela kutsenga lokungenani-80% washukela wabo kubakhiciti bashukela bakuleli.
Kuko konkhe kufezekiswa kwalelisu, kulomnyaka lophelile kwakhuphuka lizinga lekuwukhicita futsi lizinga lekuwutsenga ngaphandle lona lehla, lokwenta kusimama kwemboni lecasha tisebenti letinge-85 000.
Kwesekelwa kwebalimi labamnyama labancane kuyakhuliswa, umkhiciti lomkhulu wetinatfo utinikele kukhulisa kakhulu lizinga labo lekutsenga.
Kusukela kwasayinwa Lisu Lelikhulu Letetimphahla, Tindvwangu/Emayadi, Ticatfulo kanye neSikhumba ngeLweti 2019, lemboni seyitjale ngetulu kwemarandi layihhafu yesigidzigidzi kute kutsi kukhuliswe tikhungo tekukhicita takuleli, kufaka ekhatsi ema-SMME.
Sisebentisene kakhulu nemkhakha wetimoto kuwusita kutsi uphile kulolubhubhane.
Ngasekupheleni kwalomnyaka, lomkhakha besewubuyelwe cishe nge-70% wemkhicito wawo lowetayelekile newemnyaka, etimeni letimatima.
Kuleliviki leliphelile, Inkampani Yetimoto takaFord imemetele lutjalomali lwetigidzigidzi leti-R16 tekukhulisa sikhungo sayo sekukhicita eTshwane umkhicito wabo weluhlobo lolulandzelako webhakhi i-Ford Ranger.
Lolutjalomali lolu lutawesekela kukhula lokulinganiselwa kumabhizinisi lamancane nalasemkhatsini la-12 ekukhiciteni tincenye temoto.
Cishe ihhafu yemali letawusetjentiselwa kutsenga kwekwakha kwangetulu lokunyenti kanye nesakhiwo sangetulu eNdzaweni Yetemnotfo Lekhetsekile eTshwane ngasikhatsi salesigaba kulindzeleke kutsi kutawunikwa ema-SMME, yimali lelingana tigidzigidzi leti-R1.7 yekutsenga.
BakaToyota bona batjale imali kusikhungo sabo lesiKwaZulu-Natal kutsi bacale kukhicita umkhicito wabo wekucala weluhlobo lwetimoto letihamba ngagezi letitawukhicitwa lapha eNingizimu Afrika.
Loku kulandzela simemetelo lesentiwe bakaNissan, Mercedes Benz ne-Isuzu kutikhungo letikhulise umkhicito, konkhe loku kucinisa sikhundla seNingizimu Afrika sekuba ngumdlalindzima wemhlaba ekukhiciteni timoto.
Kulomnyaka, kugcila kwetfu kutawuba kwenta kutsi lomkhakha ukhicite ngalokuphelele, kufezekisa Sikhwama Sabosomboni Labamnyama kanye nekusebenta umkhakha lomusha wetekuhwebelana ngetetimoto letikhulisiwe nalo lonkhe lelivekati.
Loku kutawuba yincenye yemitamo yetfu lebambisene yekukhulisa umkhakha wetekukhicita.
Kulomnyaka, sitawucala kusebentisa lamatfuba lesiwavetelwe yiNdzawo Yetekuhwebelana Ngalokukhululekile Yelivekati (i-AfCFTA), lokwacala kusebenta mhla lu-1 Bhimbidvwane, kulandzela leSimemetelo i-Johannesburg Declaration lesentiwa yi-AU.
I-AfCFTA inika iNingizimu Afrika inkhundla yekukhula ingene etimakethe letikhona kulo lonkhe leli lase-Afrka, nekutsi iNingizimu Afrika ibe indlela yekungena kulelivekati.
Kulungisa lokungalingani lokujule kabi emmangweni wetfu, sifanele kutsi siphutfumise kufezekiswa kwetinchubomgomo tekuhlonyiswa ngemnotfo lobanti kwebantfu labamnyama, silawule siphindze futsi siphatse umnotfo wetfu.
Kulomnyaka lophelile, hulumende wavuma imisebenti yetimphawu temhlaba kutinkampani letitawuchubela embili kuhlonyiswa kwebantfu labamnyama ngetemnotfo ngekwendlulisela bunikati kutisebenti tabo.
NgeLweti kulomnyaka lophelile, sabamba Inkhomfa Yelutjalomali YeNingizimu Afrika yesitsatfu kute kubuyeketwe kufezekiswa kwekutinikela lokwendlulile kanye nekwakha lutjalomali lolusha emnotfweni wetfu.
Ngisho nangaphasi kwetimo letimatima, lenkhomfa yelutjalomali yakhona kwakha tigidzigidzi leti-R108 ekutinikeleni kwelutjalomali lokwengentiwe.
Sekukanye nelutjalomali lolucinisekisiwe lwetinkhomfa letimbili taphambilini, manje sesitfole tigidzigidzi letinge-R773 ekutinikeleni kwelutjalomali kwemgomo wetfu weminyaka lemine wema-trillion langu-R1,2.
Emafemu abike kutsi tigidzigidzi leti-R183 talolutjalomali setivele tingenile kulemiklamo lezuzisa umnotfo waseNingizimu Afrika.
Loku kukhombisa kutsi live letfu liseseyindzawo lehehanako yelutjalomali lwetinkampani takuleli netangaphandle.
Sisebentile kute sichube lutjalomali ngekukhulisa emazinga ekwenta ibhizinisi kalula, kufaka ekhatsi kwenta kube lula kusungula ibhizinisi.
Kulomnyaka lophelile, kwabhaliswa tinkampani letinsha letingetulu kwaleti-125 000 ngekusebentisa indlela yekubhalisa ye-BizPortal, kuphotfula kubhalisa kwabo ngema-awana etindzaweni tabo letibavunako emakhaya noma emahhovisi.
Sikwenta kube lula kutsi emabhizinisi ente ibhizinisi.
Singenelelo setfu sesitsatfu lesibekwa embili semvusa setemisebenti ngukwakha nekwesekela tindlela tekutiphilisa.
Imisebenti leminyenti kakhulu itawakhiwa ngumkhakha lotimele kutimboni letinyenti ngesikhatsi umnotfo uvuka.
Siyachubeka nekuvumelana nemkhakha lotimele kwakha simondzawo lesikhulu lesivumela kwakhiwa kwemisebenti.
Sivumelwano setfu nemkhakha lotimele sesekelwe kutimisela lokucacile kwekukhulisa umnotfo wetfu kanye nekwakha imisebenti.
Nanoma kunjalo, umkhakha lotimele unesibopho sekuvusa kwakhiwa kwematfuba emisebenti; ngekwetinchubomgomo nangekusebentisa ematfuba ekwakha imisebenti-ngco.
Umvusa Wemisebenti Welihhovisi Lamengameli ngulenye tindlela letinkhulu tekukhulisa imisebenti yahulumende neyetenhlalo emlandvweni waseNingizimu Afrika.
Ekupheleni kwaBhimbidvwane 2021, bese kuvele kwesekelwa ematfuba la-430 000 ngekusebentisa lomvusa.
Lamanye ematfuba la-180 000 kwamanje asenchubeni yekwehlwaya.
Lamatfuba asemikhakheni lefanana netemfundvo, tebuciko nemasiko, tinsita tebhizinisi tayonkhe indzawo, tenkhulisa (ema-ECD), kanye netekulima tebalimi labancane.
Afaka ekhatsi tinhlelo tetemvelo njengekususwa kwetihlahla letingasikahle, kulungiswa kwetihlambo, kuvikelwa kwemililo, kuhlanta nekucaphelisa bonkhe bomasipala ngetemvelo.
Letinhlelo leti timayelana netimphilo mbamba netindlela tekutiphilisa mbamba.
Cishe sebayincenye yesigidzi manje bantfu labatfola imali lengenako, labatfutfukisa emakhono lamasha futsi bafaka ligalelo emmangweni wabo kanye nasemnotfweni walelive.
Sitawuchubeka nekwesekela imisebenti lapho uma kunesidzingo lapho imakethe yetisebenti isavuka, ngisho nalapho sisakhutsata lokunye kukhula lokucinile nalokubambelelako emkhakheni lotimele.
Ku-SoNA yalomnyaka lophelile, ekuphendvuleni lensayeya lenkhulu live letfu lelibukene nayo yekweswelakala kwemisebenti yelusha, ngamemetela kutsi I-ejensi yeKutfutfukisa Lusha Yavelonkhe kanye neLitiko Letekutfutfukiswa Kwemabhizinisi Lamancane kutawukhipha sibonelelo sekwelekelela ngetimali nekwesekela emabhizinisi kwesekela lusha lolubosomabhizinisi laba-1 000 kungakapheli emalanga la-100.
Nanoma-nje loluhlelo lwabese luyemiswa ngenca yemikhawulo yeligciwane lekhorona, lwakhona kufinyelela umgomo walo we-1 000 yemabhizinisi ngeLilanga Lemhlaba Lelusha mhla ti-12 Ingci 2020.
Loku kuniketa imitamo yetfu sisekelo lesicinile sekwesekela emabhizinisi lasungulwako la-15 000 nga-2024.
Kulomnyaka lophelile, satsi sitawusungula Inkhundla Yekucecesha Nekusekela Bantfu Labasha Yavelonkhe kute kutsi kwesekelwe kuphindze kunikwe bantfu labasha ematfuba kulo lonkhe lelive.
Ngifuna kukhutsata wonkhe umuntfu lomusha waseNingizimu Afrika kutsi ajoyine bantfu labangetulu kwalabatigidzi le-1.2 lasebavele bakhona kulenkhundla, batsatse sinyatselo sabo sekucala selikusasa lelincono.
Lobuye bumatima bantfu bakitsi labahlangabetene nako kulomnyaka lophelile, kuphatamiseka kwetikolwa kwetfwesa bafundzi, bothishela kanye nemindeni umtfwalo lomkhulu kakhulu.
Nanoma kunjalo, baphokophela.
Kuyintfo lesiyibeka embili kulomnyaka kutsi sente sitfole sikhatsi lesalahleka nekwenta kancono imiphumela yetemfundvo, eminyakeni yekucala kute kuyewufika etikolweni temabanga laphakeme kanye netemfundvo lephakeme nekucecesha.
Singenelelo sesine lesibekwa embili seLisu Lekwakha Kabusha Nekuvusa Umnotfo kukhulisa ngemandla kukhicitwa kwemandla agezi.
Kubuyisela i-Eskom esimeni lesikahle sekusebenta nesetimali kanye nekuphutfumisa inchubo yayo yekuhlelwa kabusha kubaluleke kakhulu kulomgomo.
I-Eskom ihlelwe kabusha yaba tikhungo letintsantfu sekuphehla, sekwendlulisa kanye nekusabalalisa gezi.
Loku kutawakha sisekelo setenchubo yemandla agezi lesebenta ngemphumelelo, yesimanje kanye nalencintisanako.
I-Eskom yenta inchubekelembili lenhle kakhulu ngetinhlelo tayo tekugcinwa isesimeni lesifanele nekusebenta kahle kute kwentiwe kancono kwetsembeka kwekuletfwa kwemalahle ayo.
Sisebentisana nayo i-Eskom kutiphakamiso tekwenta kancono simo sayo setimali, kulawula tikweleti tayo kanye nekunciphisa kuncika kwayo emalini yemtselo.
Loku kudzinga kutsi kubuyeketwe linani lentsengo yagezi kucinisekisa kutsi tikhombisa tonkhe tindleko letifanele kanye netinyatselo tekusombulula inkinga yetikweleti tamasipala.
NgeNgongoni 2020, hulumende kanye nebalingani bakhe besivumelwane setenhlalo basayina incophamlandvo yeSivumelwane Setenhlalo Se-Eskom, lesibeka tinyatselo letifanele kutsatfwa, ngekubambisana nangemikhakha letimele, kuhlangabetana netidzingo temandla agezi alelive nyalo nasesikhatsini lesitako.
Kulomnyaka lophelile, sitsetse tinyatselo tekukhulisa ngekushesha nangalokubonakalako emandla ekukhicita kwengeta kuloko lokukhicitwa yi- Eskom:
- Litiko Letimbiwa Nemandla masinyane-nje litawumemetela labaphumelele eticelweni tabo tekubhida ngema-megawatts (ema-MW) lange-2 000 emandla agezi laphutfumako.
- Imitsetfomgomo ichitjelwe futsi nalokudzingekako nako kucacisiwe kumasipala kutsenga gezi kubakhiciti bagezi labatimele. Kumiswa ngemumo kwetinchubo letitawesekela bomasipala labafanele.
- Hulumende masinyane-nje utawucala kutsenga-11 800 MW wemandla agezi kutemandla lentiwa abe masha, igesi yemvelo, kugcinwa kwebhethri kanye nemalahle ngekuhambisa neLisu Letetimbiwa Lelihlanganisile langa-2019.
Nanoma-nje kuna lomsebenti lona, i-Eskom ilinganisela kutsi, ngaphandle kwemandla lengetiwe, kutawuba nesikhebesi ekuphakelweni kwagezi lesisemkhatsini we-4 000 ne-6 000 MW kuleminyaka lesihlanu letako, ngoba tiphehli letindzala letisebentisa emalahle titawube setiphelewe sikhatsi sato sekusebenta.
Njengencenye yesinyatselo sekulungisa leligebe, kulamaviki letako sitawukhipha sicelo setiphakamiso te-2 600 MW kutemandla emoya newelilanga njengencenye ye-Bid Window 5.
Loku kutawulandzelwa ngulelinye litfuba lekubhida ngeNgci 2021.
Luhlatiyo lwakamuva lukhombisa kutsi kucekisa tidzingo temvume kumiklamo lemisha yekukhicita kungavula- 5 000 MW wemandla lengetiwe kanye nekusita kwenta kancono cimicimi wagezi.
Ngako-ke, sitawuchibela Ishejuli-2 yeMtsetfo Wetekulawulwa Kwagezi, 2006 (Umtsetfo-4 wanga-2006) kungakapheli letinyanga letintsatfu letitako kukhuliswa umkhawulo wemalayisense wekukhicita lokungaphasi.
Loku kutawufaka ekhatsi kukhulumisana nalabatsintsekako lababalulekile mayelana nekubekwa kwelizinga lemkhawulo lomusha kanye nekuphotfulwa kwetinhlakamsebenti tekusebenta.
I-Eskom seyivele iwucalile umsebenti wekusheshisa inchubo yayo yekutsengisa neyebucwepheshe kuvumela lomtsamo lowengetiwe kugridi ngaphandle kwekubambela ngalokungenasidzingo.
Lapho sitfola sihlanganisa yonkhe lemitfombo lesingayisebentisa kwesekela kuvuswa kwemnotfo, asikwati kuhlala singacapheli tinkinga letibangwa kugucuka kwesimo selitulu kutemphilo yetemvelo, ekutfutfukeni kwetenhlalo netemnotfo.
Ngako-ke, sisebentela, kufezekisa kutinikela kwetfu ngaphasi kweSivumelwane Seluhlaka Samhlabuhlangene Setekugucuka Kwesimo Selitulu kanye neSivumelwane sayo saseParis lesifaka ekhatsi kuncishiswa kwekutfucutiswa kwemoya longcolile.
I-Eskom, umtfucutisi wetfu lomkhulu wemoya longcolile, kutsatseka ngekutsi utinikele kutsi nga-2050 utawube angatfucutisi umoya longcolile aphindze futsi akhulise umtsamo wakhe lowentiwa kabusha.
I-Eskom ilindzele kusebentisana nebatjalimali kwenta incenye yemalahle akhe asebente nakulenye inhloso aphindze futsi awafake emandla lamasha.
Loku kutawentiwa ngendlela levusa lutjalomali, imisebenti yakuleli yetemnotfo kanye nekukhicita, njengencenye yetingucuko.
Umsebenti wetfu mayelana netingucuko tesimo selitulu utawukhonjwindlela yiKhomishini Yekuchumanisa Yelihhovisi LaMengameli Letetingucuko Tesimo Selitulu, lelitawuhlangana kwekucala-ngca kulenyanga.
Lekhomishini itawenta lisu letekugucuka kuyiwe kutemnotfo lonekhabhoni lephasi kanye nemmango lomelana nesimo selitulu.
Angeke sitfole tilinganiso letiphakeme tekukhula netemisebenti uma ngabe asisebentisi tingucuko tetemnotfo letihlelekile.
Letingucuko leti tiyadzingeka kute kuncishiswe tindleko netihibe tekungena, kukhulisa lezinga lekuchudzelana, kuvusa lutjalomali lolusha kanye nekwakha indzawo yalabasha labangenako kulemakethe.
Lomsebenti uchutjwa ngumkhankhaso we-Operation Vulindlela, lofaka ekhatsi licembu lekuTemafa Avelonkhe kanye neLihhovisi laMengameli.
I-Operation Vulindlela igcile kutingucuko emkhakheni wetagezi, emanti, tekuchumana, netitfutsi kanye nasemkhakheni wetetimvume nekuphuma nekungena kuleli.
Kuphotfulwa kwekwewelela kutedijithali kubaluleke kakhulu ekukhoneni kwetfu kusebentisa ngemphumelelo ematfuba lesiwanikwa tetebucwepheshe.
Ngemuva kwekubambelela lokungaka, sitawucala kucishwa kwetendlulisi te-analogi tabomabonakudze betfu kulenyanga letako.
Kulindzelwe kutsi lenchubo, letawentiwa ngesifundza ngesifundza, itawube iphotfuliwe ekupheleni kweNdlovulenkhulu 2022.
Inchubo yetimvume letifunwa kakhulu temagagasi emoya seyise ezingeni leliphakeme kakhulu.
Setsemba kutsi temtsetfo letichubekako mayelana neludzaba lwetimvume kutawuniketa kuciniseka kwetemtsetfo futsi angeke kubambelele ngalokungafanele lenchubo yendali yemagagasi emoya.
Emkhakheni wemanti, sisebenta nge-Operation Vulindlela kucinisekisa kutsi timvume temanti tiphotfulwa kungakapheli lesikhatsi lesibuyeketiwe semalanga lange-90; kanye nekuvusetela tinhlelo te-Green Drop ne-Blue Drop kucinisa kulandzelelwa kwelizinga lelifanele lemanti.
Sitawuphotfula siphindze sifezekise leLisubuciko Lentsengo Yemanti Langakahlutwa, kanye nekuphutfumisa kusungulwa kwe-ejensi yesakhiwonchanti savelonkhe semtfombo wemanti.
Kukhona kwetfu kuchudzelana netimakethe temave emhlaba kuncike ekusebenteni ngemphumelelo kwetikhumulo temikhumbi tetfu kanye nenethiwekhi yesitimela.
Simisa kahle iTheku njengesikhumulo semikhumbi lesiyinkhaba seNcenye leseNingizimu kanye nekutfutfukisa iNgqura njengendzawo longatikhetsela yona yesikhumulo semitfwalo lengamakhonteyina.
Umhubhe wajaji wesitimela losuka eGauteng uyakhuliswa kute uvumele titfutsi tekuyisa kulamanye emave tikhone kuphuma eBhayi.
Leti tinyatselo letibaluleke kakhulu tekuhambisa imitfwalo isuka emigwacweni iye esitimeleni kanye nekukhulisa kuchudzelana kwenchubo yetitimela.
Umsebenti uyachubeka ematikweni lafanele wekulungisa inchubo yetfu yetimvume nekuphuma nekungena kute kutsi kuheheke emakhono nekukhulisa umkhakha wetekuvakasha.
Lapho kuhamba kuya kulamanye emave sekucala kuba ncono ngemuva kwekuhlaselwa yi-COVID-19, sitawenta kukhishwa kwetimvume lokukhulu tinikwe tivakashi letivela eChina, e-India, e-Nigeria, e-Kenya kanye nalamanye emave la-10.
Luhlu lwemakhono ladzingeka kakhulu lolubuyeketiwe lutawushicilelwa Litiko Letasekhaya kute kutsi sive siphawule ngalo, kungakapheli liviki, kucinisekisa kutsi umbhalo wekugcina ukhombisa emakhono ladzingwa ngumnotfo.
Sivinini lesentiwe sakhiwe yi-Operation Vulindlela sesivele sakhiwe, futsi nekwesekelwa lesikutfole kuhulumende, kukhombisa kutsi asidlali mayelana netingucuko.
Sitawuchubeka nekusebenta ngekutikhandla futsi singemi ndzawo sakhe umnotfo lotsi kuba wesimanje kakhulu, losebenta ngemphumelelo nalokuchudzelanako kubo bonkhe bantfu baseNingizimu Afrika.
Kute sesekele inchubo yetfu yetingucuko, Umkhandlu Wetemabhizinisi Ahulumende Welihhovisi LaMengameli (wema-SOE) sewube netingucuko leticacile letitawuvumela letinkampani tahulumende letibalulekile kutsi tifezekise umsebenti wato wetekukhula nekutfutfukisa.
Umtsetfo lomkhulu wetinkampani tahulumende utawetfulwa kuKhabhinethi kulomnyakatimali bese wetfulwa ePhalamende emnyakenitimali lolandzelako.
Imodeli yema-SOE landzawonye iyafezekiswa kulomnyakatimali, lokutawucinisekisa luhlakamsebenti lolusezingeni lelifanele, kulawulwa kwetimali kanye nekusebenta kwawo onkhe ema-SOE.
Emagunya kwenta awo onkhe ema-SOE ayahlolwa kucinisekisa kutsi aphendvula kutidzingo talelive kanye nekufezekiswa kweLisu Luhlelo Lwekutfutfukisa Lwavelonkhe.
Emkhatsini wekulimala kwetemnotfo lokubangelwe yi-COVID-19, umkhakha wetekulima waseNingizimu Afrika uchube kahle kakhulu.
Nga-2020, saba ngumtsengiseli walamanye emave wesibili lomkhulu wetilimo letinemanti kakhulu, kwakhula kakhulu lizinga lekutsengwa kweliwayini, ummbila, emantongomane, titselo letisamawolintji kanye nemoba.
Simo selitulu lesihle sanga-2020 nasekucaleni kwa-2021 kusho kutsi tekulima tisatawukhula kulethemu letako.
Loku kuniketa litfuba lebudlelwane lobuchubekako bemkhakha wahulumende nalotimele kutekulima kukhutsata tingucuko kanye nekucinisekisa kukhula lokusimeme.
Kulitfuba lekuphutfumisa kwabiwa kabusha kwemhlaba ngekusebentisa emathulusi lehlukene njengekuhlelwa kabusha kwemhlaba kanye nekutsatfwa kwemhlaba kute kutsi kwesekelwe imikhicito yekulima.
Kute kube ngulamuhla, hulumende sewabe kabusha emahektha (ema-ha) emhlaba langetulu kwetigidzi letisihlanu, lokwenta emapulasi lalinganiselwa kula-5 500, wabelwa bazuzi labangetulu kwalaba-300 000.
Loku kwengeta enchubeni yekuhlelwa kwemhlaba kabusha, lesekuzuzise bacelitimfanelo temhlaba labangetulu kwetigidzi letimbili futsi lokuholele ekwendlulisweni kwema-ha lalinganiselwa kulatigidzi leti-2.7.
Silandzelela tinhlelo kute kutsi sisite balimi lababalimi labancane kanye nalabo labasacatfuta kutsi bafinyelele timakethe, batfole emakhono awo wonkhe umkhakha wetekulima kanye nekukhulisa linani lebalimi labamnyama labalimela kutsengisa.
Kulomnyakatimali lotako, sitawusungula i-ejensi yetingucuko temhlaba netekulima kute kutsi iphutfumise tingucuko kutemhlaba.
Temisebenti Yahulumende tisembili kuhulumende, nekungasebenti ngekwebungcweti akwenti lifutse lebulungiswa ekwetfulweni kwetinsita; kuphindze futsi kulimate kwetsembeka esiveni.
Kuchubekisela embili kwetsembeka, inkhambo lenhle kanye nesitfunti kuTemisebenti Yahulumende kubaluleke kakhulu uma ngabe sakha umbuso lokhonako.
Ngekusebentisa Sikolwa Savelonkhe Sahulumende siyachubeka nekukhipha tifundvo netinhlelo tekuceceshwa tetikhulu tahulumende kusukela esigabeni sekucala kute kuye etulu kubaphatsi labakhulu nebeSigungu.
Ngemphala kulomnyaka lophelile, ngisayine tivumelwane tekusebenta teTindvuna, letishicilelwe ku-inthanethi.
Loku kutawenta kancono kutiphendvulela nekusebenta lokugcilile kwemalunga eSigungu.
Sichubeka nemsebenti wekwakha tinsita tahulumende letikhonako naletitingcweti letetfula ngekwemsebenti wato futsi batiphendvulela kubantfu baseNingizimu Afrika.
Siyachubeka nemitamo yetfu yekucinisekisa sakhiwonchanti sahulumende kanye nekuphutfumisa kwetfulwa kwetinsita ngekusebentisa Indlela Yetekutfutfukiswa Yesigodzi.
Lendlela ihlangamisa ndzawonye yonkhe yomitsatfu imikhakha yahulumende kute kutsi ingcile kuloko lokubalulekile lokubekwa embili kanye nekufezekiswa kwemiklamo lenelifutse lelikhulu lelibalulekile.
Kusebenta nebalingani bemkhakha wahulumende nalabatimele, hulumende ufezekisa tinyatselo letinyeti tekwesekela bomasipala kulungisa kungalingani nekungasimami kwekwetfulwa kwetinsita emikhakheni lefanana neyemanti, sakhiwonchanchanti sekwakha nekukugcina kusesimeni lesifanele.
Sigcile ekubekweni etikhundleni kwetikhulu letineticu ezingeni lendzawo kucinisekisa kulawulwa nekuniketwa kwetinsita tahulumende letisebenta ngemphumelelo.
Lapho silungiselela lukhetfo lwahulumende wasekhaya, lokufanele kutsi kwentiwe kulomnyaka, sifanele kutsi sente ngekuya kwetimo lesitiphocelelwa yi-COVID-19 kucinisekisa kutsi bantfu balelive bangatincumela kutsi ngubani labafuna kutsi abamelele ezingeni lahulumende lelibaluleke kakhulu.
Bantfu bakitsi baseNingizimu Afrika,
Inkhohlakalo ngulenye yetintfo letiyinkinga kakhulu letibuyisela emuva kukhula nekutfutfuka kwelive letfu.
Tembulo letivele kuKukhomishini YaZondo Yekuphenya tibeke ebaleni bubanti bekubanjwa kwembuso ngabhongwane nenkhohlakalo lehambelana nako.
Bufakazi kulekhomishini bukhombisile kutsi inchubo yetebulungiswa yacindzetelwa futsi yentiwa njani kutsi ibe butsakatsaka.
Kubalulekile-ke, kutsi, sisigcine lesivinini lesibalulekile semtamo wekwakha kabusha lesiwucale eminyakeni lemitsatfu leyengcile.
Sekube khona inchubekelembili lenkhulu ekuguculeni imitimba yetekucinisekisa kulandzelwa kwemtsetfo.
Tikhala tebaholi lababalulekile setivaliwe ngetingcweti, letinemakhono, letinesipiliyoni naletetsembekile.
Kunekubambisa lokuncono kanye nekwabelana tinsita emkhatsini walama-ejensi etekucinisekisa kugcinwa kwemtsetfo, lokuvumela indlela letse kuhlanganisa kakhulu kutekuphenya netekushushisa.
Sesicalile kufezekisa Lisubuciko Lavelonkhe Lekulwa Nenkhohlakalo, lelenta sisekelo sekuphendvula lokuhlanganisiwe kutenkhohlakalo kwemmango wonkhe.
Masinyane-nje sitawubeka etikhundleni emalunga eMkhandlu Wavelonkhe Wetekweluleka NgenteNkhohlakalo, lokungumtimba lomikhakhaminyenti lotawengamela kufezekiswa kwekucala kwalelisubuciko kanye nekusungulwa kwemtimba wetemtsetfo lotimele lolwa nenkhohlakalo lobika ePhalamende.
Ngesikhatsi kucala kuvela imibiko kulomnyaka lophelile mayelana nenkhohlakalo lekungenteka kutsi ikhona ekutsengweni kwemphahla netinsita letiphatselene ne-COVID-19, saphakama masinyane kutsi sitivimbe leto tento, saphenya tonkhe tinsolo kanye nekutsatsa tinyatselo kutsatselwe labo labanesandla kuloko.
Sasungula sikhungo lesihlanganisile, lesiletsa ndzawonye ema-ejensi labalulekile ekucinisekisa kugcinwa kwemtsetfo kutsi abelane lwatiso netinsita.
Lesikhungo sesiletse emacala lamanyenti kutsi kushushiwe aphindze futsi agcina noma atfola tigidzi temarandi temali yahulumende.
Luphiko Lwetekuphenya Lolukhetsekile (i-SIU) lwagunyatwa kutsi luphenye ngetinsolo tekutiphatsa ngalokungekho emtsetfweni mayela nekutsengwa kwetintfo letiphatselene ne-COVID-19 nguyo yonkhe imitimba yembuso ngesikhatsi Setenhlekelele Yavelonkhe.
Njengobe ibikile kuleliviki leliphelile, i-SIU seluphetsile luphenyo lwayo lwemakontileka la-164 labita tigidzigidzi leti-R3,5.
Ngalokusembili kakhulu mayelana nekubeka tintfo ebaleni nekutiphendvulela, Umtsetfo Wekusita Ngetimali Emacembu Etepolitiki, 2018 (Umtsetfo-6 wanga-2018) utawucala kusebenta mhla lu-1 Mabasa kulomnyaka.
Loku kutawulawula kusitwa ngetimali kwemacembu etepolitiki ngumkhakha wahulumende nalotimele. Emkhatsini waletinye tintfo, udzinga kudzalulwa kweminikelo lenikwa emacembu uphindze futsi usungula tinhlobo letimbili tekusitwa ngetimali lokutawenta emacembu etepolitiki lamelelwe kutsi akhone kuchuba tinhlelo tawo.
Bugebengu nebudlova kuyachubeka nekubukela phasi kuphepha nekuvikeleka kwebantfu.
Kulwa nebugebengu kuhamba embili ekuphumeleleni kwekuvuka kwetfu.
Bugebengu lobufanana nekwebiwa kwemakhebuli agezi, kumoshwa kwesakhiwonchanti setitimela, kutsatsa umhlaba ngenkhani, kumatamisa tindzawo lekwakhiwa kuto kanye nekuhlaselwa kwebashayeli bemaloli kulimata imisebenti yetemnotfo kuphindze futsi kucedze emandla elutjalomali.
Sitsetse tinyatselo futsi sitawuchubeka nekubuvimba lobugebengu siphindze futsi sisebentane ngekuya kwemtsetfo nalabo labanesandla kuloko.
Kusungulwe emacembu ekusebenta etifundzeni letinyenti kutsi abukane nekweba nebudlova etindzaweni temisebenti yetemnotfo.
Siphindze futsi siphutfumisa kufezekisa kanye nekuhlomisa ngemakhono I-ejensi Yetekulawulwa Kweminyele kutsi ivimbe kuphuma nekungena lokungekho emtsetfweni kanye nebugebengu lobecela ngale kweminyele.
Kucedza budlova lobucondziswe kubantfu bebulili lobutsite (i-GBV) kuphocelelekile uma ngabe sitsi singummango logcile kutekulingana nekungabandlululi ngekwebulili.
Ngesikhatsi ngetfula Lisu Lelibuciko Lavelonkhe leteBudlova Lobucondziswe Kubantfu Bebulili Lobutsite Nekubulawa Kwalabasikati (i-GBVF) ngaMabasa kulomnyaka lophelile, ngenta setsembiso kumake nebantfwana balelive kutsi sitawucinisa Inchubo Yebulungiswa Bebugebengu kubavikela kutsi bangaphindzi futsi bahlukemeteke, knaye nekucinisekisa kutsi babhebhetseli babuka netebulungiswa.
Kunika loku emandla ekusebenta, kungeniswe imitsetfo lemitsatfu ePhalamende kulomnyaka lophelile kwenta inchubo yebulungiswa bebugebengu isebente ngemphumelelo ekulweni ne-GBV.
Kucinisekisa kutsi babhebhetseli batfola lokubafanele, senta inchubekelembili yekunciphisa umsebenti losalele emuva emacaleni e-GBV.
Siyachubeka nekunakekela nekwesekela labo lasebaluleme ku-GBV.
Ku-SoNA yalomnyaka lophelile, ngatsi sitawuphutfumisa kuhlonyiswa kwabomake ngetemnotfo.
Kulomnyaka lophelile, Ikhabhinethi yavuma inchubomgomo yekutsi-40% wekutsenga kwahulumende ufanele kutsi aye kumabhizinisi banikati bawo lekubomake.
Ematiko lamanyenti asacalile kuyiphumelelisa lenchubomgomo futsi benta inchubekelembili lenhle.
Kuleliviki leliphelile, siphindze futsi setfula lenye incalisakuvela yeSikhwama Sekuphendvula Ku-GBVF lesiholwa ngumkhakha lotimele.
Tinkampani letinyenti taseNingizimu Afrika nalabatimele bemave emhlaba bente iminikelo lefuka kutigidzi leti-R128.
Kuleminyaka lemitsatfu letako, hulumende utawaba tigidzigidzi temali letilinganiselwa ku-R12 kute kutsi kufezekiswe letincenye letinyenti teLisubuciko Lavelonkhe.
I-GBV itawuphela uma ngabe wonkhe umuntfu wetfwala sibopho sekwenta njalo emakhaya abo, emimangweni yabo, emisebentini yabo, etindzaweni labakhontela kuto kanye nasetikolweni tabo.
Ngalokulingako, sifanele kutsi sinake tindzaba letitsintsa bantfwana, kufaka ekhatsi kwenta kancono kulungela kuya esikolweni, kuhlela nekwesekela i-ECD, kuvikeleka ekuguleni lokuvikelekako, kulungiswa kwenchubomgomo mayelana netenhlalakahIe yebantfwana kanye nekunciphisa budlova lobentiwa kubantfwana.
Kulomnyaka lotako, sitawuchubeka nemitamo yekunika bantfu labanekukhubateka ematfuba ekuhlanganyela emnotfweni nakutenhlalo ngalokwetayelekile.
Lapho sakha kabusha umnotfo wetfu kulo lolubhubhane, kunesidzingo sekutsi sichubeke – ngalokusemandleni etfu – kwesekela lwawo mabhizinisi nebantfu ngamunye futsi sichube nekuphumelela.
Emabhizinisi emkhakheni leminyenti solo advosa kamatima futsi nemindeni leminyenti ichubeka nekubukana nebumatima lapho imakethe yemisebenti icala kancane kubancono.
Kuletinyanga letiphelile, sibe netingcoco letichubekako kanye nebalingani betfu betenhlalo kutebhizinisi, temisebenti kanye netinhlangano temmango, labaphakamise kululwe kwalolunye lusito lwetemnotfo netenhlalo.
Ngalo-ke, sibese, sincuma kwelula lesikhatsi saleSibonelelo se-COVID-19 se-R350 ngetinyanga letintsatfu.
Loku kukhombise kuba sinyatselo lesiyimphumelelo futsi lesenele sesikhatsi lesifishane sekunciphisa lifutse lelimasinyane kutindlela tekutiphila tebantfu baseNingizimu Afrika labaphuyile.
Siphindze futsi sancuma kwelula tinzuzo te-COVID-19 TERS kute kube ngumhla ti- 15 Indlovulenkhulu 2021, kuphela kuleyo mikhakha lengakakhoni kuvula futsi isebente.
Imibandzela yalokwelulwa kanye nalemikhakha letawufakwa ekhatsi itawumenyetelwa ngemuva kwekubonisana nebalingani betenhlalo kuMkhandlu Wavelonkhe Wetemnotfo Netisebenti.
Temafa Avelonkhe titawusebentana nebalingani bato nalabo labatsintsekako ekwenteni kancono Sikimu Sekucinisekiswa Kutfola Imalimboleko kute kutsi silungise kancono emaciniso ema-SMME nalamanye emabhizinisi asetama kuhluma.
Sitawusebenta nebalingani betfu betenhlalo kucinisekisa kutsi letingenelelo leti naletiye tiniketa kuhhamuleka kulabo labakudzinga kakhulu.
Bantfu bakitsi baseNingizimu Afrika,
Njengobe nemlilo lomatima unika ema-fynbos etfu imphilo lensha, lenhlekelele lelitfuba lekwakha iNingizimu Afrika leyehlukile nalencono.
Kwakha kabusha live letfu kudzinga emitamo lefanako.
Kudzinga kutsi bonkhe bantfu baseNingizimu Afrika babe nesibopho futsi badlale tindzima tabo.
Asisebentisaneni singuhulumende, singemabhizinisi, sitisebenti, singemacembu etepolitiki nakanye futsi singummango kusuka yonkhe inkhukhuma bese sakha sesekelo lesisha.
Ngetulu kwako konkhe, asibuyisele lelive kumagugu lelakhelwa etukwawo.
Ngelilanga lakhululwa ngalo, eminyakeni lenge-31 leyendlulile, Madiba wetfula inkhulumo yakhe yekucale esiveni lapha eKapa, wakhumbuta bantfu baseNingizimu Afrika kutsi kunemalanga lamatima letako, nekutsi futsi lemphi bekusesekhashane kabi kutsi incotjwe.
Madiba watsi:
“Manje sikhatsi sekucinisa Umsiphalato kuto tonkhe tinhlangotsi.”
“Kucekisa imitamo yetfu manje kutawuba liphutsa titukulwane letinyenti letitako letingeke tilicolele.”
Nakubalwa tindleko letinkhulu temmango wetfu talomnyaka lophelile, singalingeka silahlekelwe lukholo.
Kepha singakhona kwendlula kuloku. Ngoba sisive semachawe nemachawekati.
Angikacondzisi kulabo labadvunyiswako bentalelwane yalabatimphawu teMsiphalato, kepha kumachawe nemachawekati laphilako lalapha emkhatsini wetfu, lasebenta ngekutikhandla onkhe malanga kute kutsi kube nekudla etafuleni, kugcina inkampani ichubeka, kanye nekwesekela, kusita kanye nekunakekela labanye bantfu.
Kukucina nekubambelela kwenu lokutawenta lelive kutsi lihlume futsi.
Kwengeta kuletinsayeya letinyenti letihlasela bantfu bakitsi, sivile kutsi Silo Inkhosi Goodwill Zwelithini ungulophatekile kulamalanga futsi ulaliswe esibhedlela.
Ngitsandza kwendlulisa tifiso tami tekutsi selulame ngekushesha Silo Inkhosi Goodwill Zwelithini ka Bhekuzulu.
Imicabango nemikhuleko yetfu iseSigodlweni kanye nesive semaZulu ngalesikhatsi lesi.
Kusifiso setfu sonkhe kutsi Silo Semabandla Wonkhe sibuyiselwe esimeni setemphilo yaso lesifanele.
Lapho silungiselela indlela lematima lesilindzile, singatfola emandla enkondlweni yaMaya Angelou, Still I Rise.
Ubhala utsi:
Out of the huts of history’s shame
I rise
Up from a past that’s rooted in pain
I rise
I’m a black ocean, leaping and wide,
Welling and swelling I bear in the tide.
Leaving behind nights of terror and fear
I rise
Into a daybreak that’s wondrously clear
I rise
Bringing the gifts that my ancestors gave,
I am the dream and the hope of the slave.
I rise I rise I rise.
Bantfu baseNingizimu Afrika, live lenu leli lelinimema kutsi nivuke niphakame.
Asihambeni sicondze embili ekulinganeni, ekukhuleni, esitfuntini nasekuvukeni kabusha.
Sengatsi Nkulunkulu angabusisa iNingizimu Afrika aphindze futsi avikele emadvodzana nemadvodzakati.
Ngiyabonga.


c: text/html

text:
SíZulu
SiZulu. Lolu lulwimi lolukhulunywa kaZulu eningizimu nakaNgwane, bantfu labakhuluma lolulwimi babitwa ngemaZulu. Loku kususelwa esibongweni lesibusako sakaZulu.
Umlandvo[hlela | edit source]
Kadzeni Zulu bekusive lesincane lesingenawo nemandla, ngephasi kwaSenzangakhona Zulu abecinelwa tive letifana naboButhelezi labebabuswa nguPhungashe, boMchunu labebabuswa nguMacingwane naletinye tive. Ngalesikhatsi bakaZulu bebabuswa sive sakaMtsetfwa ngephasi kwaDingiswayo.
Emlandvweni wemaZulu angeke sewuhlale ungahlangani neligama lashaka. Shaka utalwa yinkhosi Senzangakhona kuNandi. Nawufuna kwati ngashaka mcalate khona lapha ngoba lapha sikha etulu. Shaka-ke wesakha sive sakaZulu saba sive lesikhulu, lesinemandla nalesesatjwako kuleli letfu. Manyenti emakhosi lalandzele shaka.
Kubhalwa kwesizulu kwacala ngaso sikhatsi saShaka nakufika baDzeshi. Ngeminyaka yabo 1920 kwvela babhali labansundvu labatfutfukisa sizulu ngendlela lesimanga.kubo kubalwa boA.W.Vilakazi, Sibusiso Nyembezi kanye nalabanye. Kusukela lapho siZulu sikhicite babhali labakhonako kusebentisa siZulu emibhalweni yabo. SiZulu sesinayo nemdlalo yamabonakhashane ledvumile njengabohlala kwabafileyao.
Imisindvo[hlela | edit source]
EmaZulu yalucinisa lulwimi nakhulumako futsi anaboNgwacabatfwa labanyenti kwengca siSwati.
Kúbópha[hlela | edit source]

robotstxt: allowed

filter: keep


text:
Tsine, bantfu baseNingizimu Afrika;
Siyakubona kungabi khona kwebulungiswa esikhatsini lesengcile;
Setfulela sigcoko labo labahlukunyetwa kuze sitfole bulungiswa nenkhululeko eveni letfu;
Sihlonipha labo labasebentile kwakha nekutfutfukisa live letfu; Siyakholwa futsi kutsi iNingizimu
Afrika yabo bonkhe labahlala kuyo, sihlangene ngekwehlukahlukana kwetfu.
Ngaloko-ke, ngetitfunywa lesitikhetsele tona ngenkhululeko, siyawemukela loMtsetfosisekelo
njengemtsetfo lophakeme kunayo yonkhe eRiphabhulikhi kuze –
Kupheliswe kwehlukana kwayitolo futsi kwakhiwe umphakatsi losekelwe yintsandvo yelinyenti,
bulungiswa ekuphileni kanye nemalungelosisekelo ebuntfu;
Kubekwe sisekelo semphakatsi wentsandvo yelinyenti, longenamfihlo lapho khona hulumende
abekwe ngetifiso tebantfu futsi sonkhe sakhamuti ngalokulinganako sivikelwe ngumtsetfo;
Kwentiwe ncono lizinga lemphilo yetakhamuti tonkhe futsi kukhululwe emakhono emuntfu
ngamunye; futsi
Kwakhiwe iNingizimu Afrika lehlangene futsi yentsandvo yelinyenti lekwati kutsatsa indzawo
yayo leyiyifanele njengelive lelitibusako njengawo onkhe emave latibusako.
Somandla akasikelele bonkhe bantfu bakitsi.
Nkhosi Sikelel’iAfrika. Morena boloka setjhaba sa heso.
God seën Suid Afrika. God bless South Afrika.
Mudzimu fhatutshedza Afurika. Hosi katekisa Afrika.


text:
“Njegobe sesifike emaphetselweni, kuphrofethiwe kweatsiwa tintfo tihlangahlangana kakhulu. Yati kutsi lesi ngulesinye sibonakaliso lesisho kutsi sesikulungele kwewelela ngaphaphesesha”!-nkosasaza
Nasa,OWS,Ashira
Loyo losikhonti #1 na#2 isakatwe ngu James McConnell
Nkosazana Nada na Ashira isakatwe bgu Dr Susan Sammarco
Yati kutsi lemilayeto iniketwe ngesikhatsi semihlangano yetfu yamaviki onkhe yekulungiselela I libandla Lengucuko e Glendale, AZ mhlaka 14 June 2015
“Loyo losikhonti”
Ngiyanibingelela nonkhe. Ngiyakujabulela kubuye ngibe kanye nani futsi! Siyetsemba kutsi nilujabulele luhambo lwenu lolut lana. Kuliciniso lenu lenilakhako lapha. Siyetsemba kutsi niya ngekuya ngekukubona loko. Ninawo emandla, nguloyo na loyo kini. Ningunkulunkulu, loyo na loyo kini. Sonkhe sibonkulunkulu, futsike sonkhe sibadali lapha.
Njengoba senivisisa kutsi nitokua ngekuya ngekudala loko lenifisa kuba nako. Loko lenifisa timphilo tenu tibe nako. Njengoba nidala timphilo tenu embi kwemehlo enu, nidala leto letiyoba khona emuva kwenu. Kuluhambo lolukhulu kutsi nibe lapha sikhatsi lesidze.
Kepha njengoba setsemba kutsi niya ngekuya ngekuvisisa lapha, lolo hambo alukefiki ekugcineni. Lusacala njengoba kusekunyenti futsi ke sitocala kunipha kubona kancane kuloko keha nani lucobo seniyakubona kancane, siyevisisa njengobe senicale kusebentisa umtimba yengcondvo lelula. Nekutsi seninako kuvisisa kutsi kukhona bungini benu lobungekho ngaphandle, lobuyincenye yenu lekumele inelekelele, lekhonela kuba yincenye yenu ibe ngumdali kanye nani. Kumele nje niyivumele kutsi ibe yinccenye yenu nati kutsi ikhona. Uma senati kutsi ikhona, ingeke isaba ngulengekho. Wuvumeleni lomsebenti. Chubekani niwuvumele.
Kwamanje labo labachubeka nekuva tinhlungu letehlukahlukene, kungesito kuphela tasenyameni, letikhona ke nato kepha sekunetinhlungu tasemphefumulweni, lekungaba tinhlungu talabatsandzekile benu , lasebafike ekugcineni kwesikhatsi sabo lapha emhlabeni. Sebafike ekugcineni kwesivumelweano lebasidalile, lebasiphilelie, sebachubekela embili. Singatsi kini bavumeleni bendlule kulohambo. Bavumeleni indlela yekwendlula emhlabeni. Chubekani nikuvumele loko.
Yebo, ngengobe lomunye lapha ebandleni asashito, uma nichubeka kubambelela kibo, nabo bachubeka babambelele lapha emhlabeni. Vumelani bantfu bo! Kuvumeleni kwenteke. Kuvumeleni kube nguloko lekumele kube ngiko. Kuyincenye lehleliwe. Labo labendlula lapha emhlabeni bangene eveni lelingetulu, ekuphakameni, singasho njalo. Bachubeka neluhambo lwabo. Benyukela endleleni lesetulu, ekujabuleni lokungeke kuchazeke.
Nakube setsemba kutsi seniyabona-bona mayelana nenjabulo lesembikwenu, leniya kuyo ngobe loku kusasekucaleni bo dzadze nebafowethu! Kusacala tingucuko letitako, tingucuko setifikile setisondzela kulemifanekiso besiloku sikhuluma ngayo sikhatsi lesidze.
Sekufuna kuphunyula, kuchubekele embili. Nineke- labo kini labalungiselela konkhe loku, nihamba embili. Ngiti lenitobona tingucuko njengoba kuta leligagasi lemandla lefika bese nibanalenjabulo. Nitsi, ngabe ngiko yini, ngabe sekunjalo, ngabe selwenyuko?
Sitsi ke “yebo.Loko sekuyenteka”. Kepha njengobe senicala kuvisisa banyenti labatokwetfuka. Ngeke bevisise kutsi wentekani. Bakukuts kini nine lenilungiselwa kuba bothishela, labo labeta embili. Labo lebangaba bafundzisi. Yebo, notoba nebafundzisi benu. Loko kuliciniso. Nitoba nalabo labavela embili kunelekelela, keha njengoba sesishito notoba bafundzisi kulabanye. Labo labakulungele kuba botishela batokuba bothishela balungisele labothishela labasha, nabo balungisele labeta emva kwabo kanjalo kanjalo.
Kutsatekani bantu bami, bafowethu nani bo dzadzewetfu. Konkhe sekuyahlangana. Sekuyahlangana. Ngakoke beketelelani nje kancane. Siyati kutsi kuya ngekuya ngekuba matima sengoba sikhatsi sendlula futsi siyakubona kujabula kuyenyuka kini. Anikuva kujabula kwenyuka kini? Aniva ngazutsi kukhona lokutako kini? Niyakuva! Niyakwati futsi sengazutsi kungetulu kwenu kepha singanitjela manje kutsi akukho khashane nani. Sekuvele kukhona. Yelulani tandla. Yelulani tandla nitivulele endzaweni lephakeme. Kutamatama lokuphakeme lokukhona lapho, khona lapho. Nitofinyelela kuko.
Njengoba senikholwa kutsi sekukhona, ngengoba senikholwa kutsi imitimba lelula yengcondvo seyikhona, ngengoba nikholwa lenikubona kancane kuliciniso. Ngengoba niya ngekukukholwa, nitokuya ngekukubona! Kungete kwaba ngalenye indlela. Kuvumeleni. Vumelani tintfo titentakalele. Ngoba uma nivumela tintfo titentakalele nitivumele kutsi nehle ngalowomfudlana, khasane nelugu lwemfula. Ningabambeleli kulugwi lwemfula vumelani kutsi ningene emantini. Vumelani umfula wemuke nani. Wona ke utonimikisa etindzaweni letikhashane kakhulu. Kutoba nguletisemaphusheni enu, emacinisweni enu njengobe niwadalile.
Ngiwo ke umlayeto wetfu wakulesi sikhatsi. Sitobuta imibuto kuloyo losikhonti na ku Ashira njengobe akhona naye lapha.
Umbuto: David Wilcock wente sitatimende lapha lesitsi emabandla lamancane, lafana naleli letfu lapha angehlisa sibalo semabandla etishoshovu nga 70% kuphela nje ngemithandazo. Ungakucinisekisa yini loko?
“OWS” Yebo! Nguloku benikwenta lamuhla. Benikwenta nilibandla. Kepha visisani kutsi none lucobo lwenu, nilibandla nicala kwenta lemisebenti( futsi seniyente sikhatsi loku sicale kusebenta nani ngalendlela) kutsi ngengobe niyenta ningetulu kwalabo nje labakulelicembu. Ningetulu kwalabo labakhetsekile nje kulelicembu, nalabo labasetincingweni( labalalele ngelucingo) ningetulu kwalabo.
Njengoba nenta letibonakaliso, nitfumela nebanika, ayiyi yini ekuvukeni kwengcondvo emhlabeni wonkhe? Lokuphatima kuhamba kuye ekuvukeni lokuhlangene emhlabeni wonkhe. Lomunye utokuva lokubanika, loncabango, lomsebenti, bese uyawuvumela kutsi wendlule kubo wendlulele kulomunye nakulomunye.
Nokube kuvakala sengatsi lelibandla lincane, ninemtselela kubantfu labanyenti. Ngakoke njalo uma emabandla ahlangene ngaloluhlobo, ‘lapho lababili bahlangene ngelibito lami, name ngitohlanganyela nabo”.
Akusiko yini lokwashiwo nguyeshua na? ngoloko lebekakuva fitsi ngiko bekakhuluma mayelana nako. Lamandla ladalwe ngumunye nobe babili nobe batsaftu nobe labambalwa kini adala lokuphatima lokuphumako njengemandla elitje umaliphonswa emantini. Niyabona, nema gagasi uma aphuma. Ngabe loku kuyawuphendvula yini umbuto wakho na? Yebo.
Umbuto: ngaphambilini lomuhla kukhona lobeke umbono lotsi sengatsi sesibonakaliwe masinyane. Singenta njani kuze sikuvimbe loko, singaze sitisole?
“OWS” yebo singanisista ngaloko njengobe nenyukela esigabeni lesingenhla sekuphatima. Lemicabango leyehlukahlukene iya ngekwehla. Seningete nabanawo lemicabango lebeyikhona ngaphambilini.
Loko akusho kutsi senikeke nibe nalemicabango leminyenti. Ningaba nayo keha itohamba ihambe ingasabi namandla. Ekuphakameni kwekuphatima, imicabango lemibi ingete yabakhona. Kunendlela “lengehluleki” yekwenta yablabo lababonakaliswa ekuphakameni Kwesigaba sesihlanu lokuvimbela imicabango lemibi kobo. Niyabona?
Kunemvimbelo yekwehluleka levimbela kutsi loku kungenteki. Ngalesinye sikhatsi batongena esigabeni sesihlanu nagetulu kwaloko bese baphindze bayehla baphindze benyuke. Ekugcineni batocina. Njengobe seniticinisile esigabeni sesine. Siniphatsele tindzaba. Labanyenti kini sebaphumile kulelive lelisebenta ngebutsatfu sebasebenta eveni lelingetulu kungumanje.
Loko akusho kutsi leto tintfo tingete tanibuyisa, tinganibuyisa, eveni lenu lemihla yonkhe lelivamisa kinidvonsela emuva. Niyabuya nendlule kuvakala kumunye namunye wenu. Anitiboni yini senikulelo live leliphakeme nalokunye lokunyenti? Kuva lenjabulo nekukwati loku? Bantfu! Kakhulukati uma niva lenjabulo nalokwati niya ngekuya ngekufisa kubakhona lapho, akunjalo?
Unjalo-ke lomuzwa. Wuveni! Wateni! Ngenani kulokuphatima lokuphakeme nihlale khona. niya ngekuya ngehluhlala kadze. Loku bahlobo bami ngumsebenti wekwenyuswa. Niyabona? Ngabe loku kuyawephedvula yini lombuto wakho? Yebo.
Ngabe kukhona yini lokunye lokuna kukwengeta lapha Ashira na?
“Ashira”: ngingengeta kutsi kube nenkhulumo lapha kuleliviki lelendlulile mayelana nekususwa kwesikhatsi. Niyabona sikhatsi sesendlula ngekuphatima. Niyanaka kutsi liviki selifana nayitolo kantsi, masinyane kutobe sekukusasa. Tikhatsi besetedlula ngekuphatima.
Lena ngulenye yetinfo letivikelako lesisiwe ngekubonakaliswa. Njengobe umhlobo wetfu ahlephulile ngaphabilini, uletsa lomcabango mayelana” nemvula lemnandzi” ivela ngetulu kungekho mafu netikhukhula letinemandla. Ngulokoke lokwenteka etimphilweni tenu. Njengobe nicabanga ngetintfo letenteka esigabeni sesihlanu, ngenhlitiyo lemhlophe, nangeluvelo niyatibona letintfo tibonakaliswa.
Ngulaphake besiniletsa khona sonkhe lesikhatsi. Manje senisesimeni lesilungile sengcondvo kutsi nitfumele imibono yenu eveni, ngekucondzisisa lokukhulu. Nitfumela kuthula, kulahlwa kwetikhali nekuchubeka kwelunfulonnkhe njengemndeni lapho nikhona nalapho niya khona. Ngiyabonga!
“OWS” kuhle, Ashira. Niyakuva yini lokujabula bantfu na? anikuva yini emavini etfu? Aniweva yini lamandla ahammba futsi akhula? Kungoba sekusedvutane manje. Siyakuva. Siyakwati. Siyakubona manje!
Ngaphambilini besingakhoni ngobe simo sekuvuka kwengcondvo bekuhlala nnjalo kushintja-shintja kudala kutsi kube netingucuko kuloku. Labo be cabal bebenta imisebenti yabo lemibi bavimbela tintfo benta loku na lokwa. Kepha bebaya ngekuya ngekuphelwelwa ngemadla ekwenta nanobe yini lapha! Bokani ngaphandle nibone kutsi kwentekani! Live lenu ngabe selibhubhe kanyenti kepha akukenteki. Live lenu lonkhe ngabe selingenwe sifo lesakhiwe e laboratory kepha akukenteki!
Ngisoke sikhatsi manje. Sikhatsi sato tonkhe letintfo lenititele lapha, leninikele kutenta lapha emphilweni nasetimphilweni letinyenti lenitatiko, kuze kube ngulesikhatsi! Ningabuka emuva kuleto tikhatsi te lemuria lapho benikhona nonkhe! Benati kutsi leti tikhatsi titonifikela. Letikhatsi tebumnyama. Benati ngalesosikhatsi kutsi kuyogcina kuphelile nekutsi niyophindze nihlangane. Sikhuluma ngetisebenti tekukhanya manje, tonkhe tihlangana futsi. Beningaba khona nitokwati sikhatsi lesisha segolide lesitako lapha emhlabeni futsi!
Siseku soapbox namuhla kepha sitsakasile ngaloku! Ningete nati!
Umbuto: ngabe ukhona yini lapha lova kunuka kwemphepho ngemandla/nobe emakha lamnandzi kuleligumbi? Yini leyo?
“Ashira” nkhosatana Nada sewukhona kulendzawo. Njengobe bekusachubeka umthandazo loletsa umlayeto kini. Ngikokt lakuletsa kini lanisita ngako kutsi natsi kutsi wewukhona. Siyabonga kutsi unake.
Umbuto: ukhona yini lonake kujula kwemsindvo uma angina kuleligumbi? Sengatsi ligongo? Kuchuluma lokuncane kutsatsa indzawo.
“Ashira”: loyo losikhonti, nkhosatana Nada uyakujabulela kumela litfuba lakhe kuze kube nguma sewekhulumile kutsi watfola timphendvulo temibuto.
“OWS” Yebo. Ngabe ikhona leminye imibuto?
Umbuto: ngabe kuba melula kwengcondvo yemtimba kuyafana yini nebukhona ba “ngiguye”.
“ows”: waze waba muhle lombuto. “nginguye ukini. Ungulloko leningiko. Ngicaela nivisise kutsi kunetigaba letinyenti koloku. Kulukhuni kuchazela umuntfu ngemavi nangekuciniseka ngelulwimi lwenu lwe 3D lapha. Kungakhulumeka ekuphakameni kwekuveva ngetindlela tekuchumana nakgekwati.
Bukhona “banginguye” kukwati lokufika kumuntfu njengba nenyuka ngeku banika. Lapho wenyuka kulokubanika, ngulapho uva bokhona ba “Ngunguye”. Njengobe nebumelula bemtimba buyincenye yekwatisa ngebunguwe lokuphakeme, singasho njalo lapha. Ngabe kuyevakala yini kuwe? Kukhona yini lofisa kukwengeta, Ashira?
“Ashira”: Cha! Wente kahle!
Umbuto: uma bonkhe behlela emhlabeni, kutokwentekani kulabo bebasezingeni lelingentasi? Ngabe batokhululwa yini?
“Ashira”: siyabonga bhuti Moses. Sibonga umbuto. Ngabe loku kubuya etinkholweni lebenikuto ngaphambilini nobe kuvela etintfweni lenitinatile emhlabeni kulesikhatsi?
Umbono: loku kuvela kulomunye lengisebenta naye. Ukhatsatekile ngetihlobo letisishiyile.
“Ashira”: Ok. Bekubalulekile kimi kutsi ngivisise kutsi loko kuvelaphi. Ngoba kube bekungesiyo incenye yekutsi ukubute besivele sidzinga kukwati loko.
Loku, futsi tsatsa umlayeto uwubusisele kumngani wakho, kutsi angesabi lutfo. Kungeke kube nekuvuswa kwematsambo njengekusho kwenkholo letsite. Labo bantfu bebaseveni lelibusisekile, eveni lemazulu njengobe nati. Bebangenela sikolwa, bebafundziswa, bebatiswa ngekutsi bacondzisise ngekuphila kwabo, ngekutsi benteni nekutsi batokwentani kusasa.
Matise kutsi angakhululeka akukhulule loku. Lesikhulumule kanyenti kulelibandla mayelana nalabo labangakangeni ekukhanyeni basekulomtimba ngako ke besingeke sati kutsi ukhuluma mayelana nani. Siyasicondzisisa lesimo noma kunjalo. Sicela kutsi umatise kutsi bachubeka nemsebenti lekumele bawent emazulwini futsi abanabudlelwane nemtimba losemhlabeni nobe emathuneni. Lapho kukhululiwe futsi kuya kuletinye tindzawo letinsha. Kuyevakala yini loko, mnumzane? Yebo.
Umbuto: umnaketfu uhlale lapha amalanga langu 40, lapha la emandla amaningi khona. Unuyele emuva(e india) manje sewuphetfwe ngito tonkhe tifo longaticabanga. Ngiyatibuta nje kutsi ngabe ngiso yini lesi sikhatsi sekutsi asishiye emhlabeni?
“Ashira”: labo kitsi labatisebenti tenu nani futsi siyahlephula nani, asikhulumi ngekutsi ngabe sekusikhatsi sekutsi umuntfu asishiye na, kepha, ngito tsintsa tintfo letimbalwa.
Kwekucala, emalanga langu 40. Akusiyo yini inombolo lekhetsekile leyo? Ngikuvile loko futsi sitohlephula lapha sisho sitsi bekusikhatsi semvuselelo yakhe aya eluhambweni lwemphefumulo nemandla. Kuhle ke kutsi ukhonile kumupha leyo ndzawo lephephile ekhaya lakho. Kumengetela emandla nekuhlephula kanye naye. Kumvula!
Leto tintfo lekativako asabuyele ekhaya kuyincenye “ yevasana”. Niyakwati loko futsi nikhulumile ngako lamuhla. Akunjalo? Lawa matfuba akhe ekutsi ati, abone, akhulule. Kumesekela kwakho kubalulekile kakhulu ngobe ungaletsa kuvisisa nekucondza kuye mayelana naletinfo. Njengobe besesikuchazile kulelibandla, leli lianyanisis nesikhumba lesidvonsiwe. Liya ngekuya ngekufika emkhatsisini.
Ngaphandle, kumayelana netinkinga tasemoyeni, tasenyameni, tasengcondvweni, lonkhe luhlobo lwetinkinga nalapho abuya e india asuka endzaweni yekuphumula kwekwakamoya, kuluhambo lwakamoya ekhaya lakho. Manje ke unelitfuba lekuhlanta, lekukhulula nelwekwati emandla akhe. Lolu luhambo lwakhe, kuze kutsi angaguculeki kalula ngulabo labasedvute naye, nemasiko lasedvute naye. Kuze amati” nginguye” wakhe. “Nginguye lenginguye” nekutsi aphumelele kwendlula kuloku ngekuconzisisa lusuku ngelusuku. Ngabe loku kuyakusita yini mnaketfu? Yebo. Ngiyabonga kakhulu! Ungaba nako longakwengeta wena losikhonti? Cha, wente kahle kakhulu.
Umbuto: ngabe loku kumayelana nemtsetfo we karma nalowo wesihle? Ngabe ukhona yini lonemandla langetulu?
“OWS”: Yebo singakuphendvula loku. Kutsi emandla angephasi nobe ngetulu kuloku akunamsebenti. Umtsetfo wentsandvo lekhululekile ukhona lapha emhlabeni wonkhe. Indzaba ye karma ayisiko loko lenifundziswe kutsi ingiko. Akusiwo “iso ngeso” nobe lenye info lefana naleyo. Sekuguculwe kwafana naloko. Sekusetjentiswe kwaba kanjalo. Akusho kutsi umuntfu kumele abone I karma yakhe yonkhe kucala ngaphambi kwekutsi enyuswe. Akunjalo.
Siyati kutsi ngiko lenikufundzisiwe. Tinkholo letinyenti tifundzisa loko kepha liciniso liphambene naloko. Alivele ke! Liyeta. Mayelana nendzaba ye karma, sekuphelile! Kungeke kusaba njalo! Uma lesehlakalo senteka, uma lamandla eta, lamandla elutsandvo atogcwala umhlaba womkhe. Kusenteka loko kungeke kube kutsi umuntfu ngeke akuve lokutamatama nekutsi ngete bakhona kuhambisana nekutamatama ngekutsi nje babanjwe yi karma yabo. AKUNJALO. Ngaso sona leso sikhatsi, umuntfu angasho kutsi “sengicedzile ngaloku! Sengedlulela phambili manje! Sengifuna kuba sebukhoneni lobungenhla manje! Sengifuna kutivela bukhona lobungetulu manje. Lobu “nginguye” bami.
Nobe ngumaphi ke lamanye emavi labafuna kutivela wona. Ngilemizwa lebengamako. Kuze kutsi uma lowo mzuzu ufika bese kuba sincumo LAPHO. Wonkhe karma latiwako uwusekho! Niyabona? Ngisho nalababi, labahlukahlukene lesingatsi uma sibabita nibati kutsi babobani, ngisho nabo labo bangatsi “ sengicedzile ngaloku. Ngifisa kungena ekukhanyeni!”.
Futsi kungenteka! Niyabona? Akukameli katihluphe ngako konkhe lebakonile lapha. Akunjalo. Ngakoke, niyacelwa kutsi nehlukane nalombono! Akusesiyo indlela yekusebenta lapha. Akusesiyo incenye yekukhuluma kwenu, njengoba seningena ezingeni lelingenhla. Ayikho I karma kulelizinga lesenikilo lelikuphakama. Niyabona? Ngabe loko kuyawuphendvula yini umbuto wakho? Yebo. Ngiyabonga. Ngiyabonga kakhulu!
Kukhona yini longakwengeta Ashira?
“`Ashira”: Cha, bekulungile kunelugcozi lenami bengingaluletsa!
Umbuto: ngabe lendlela yekusebenta ikukhulula kwengcovo lesekuvukeni yini? Asifuni yini kusebentela kulelizinga?
“OWS” Yebo. Kukukhululeka kwenngcondvo lesekuvukeni ezingeni lesitsaftu. Kepha kuphindze kube sezingeni lelingenhla. Kusincumo lesivela ebukhoneni lobungenhla. Kepha kubuye kusuke sezingeni leliphakeme ekhatsi kubantfu kuye ezingeni lelingephasi lebunguwe. Niyabona?
Umbuto; Lokuhletjelwe endlebeni yami kutsi uyatikhetsela kukukhulula loko. Ngisakholwa kutsi uma silimata nobe senta bumatima kulomunye, sitobona kona loko natsi.
“OWS”: Yebo. Yebo. Utophelwelwa kukhona kwenta teta tento njengobe sewushito. Uungakubona loko njengeligagazi lemadla lelendlulako nalabo labakulesigaba saleligagasi bangabuka labo labasengakafiki kuleligagazi leliphakeme kepha bafisa. Kutoba khona kucolelwa. Kutoba khona kukhululwa. Akuselio iso ngeso ngobe loko yindlela yangaphambilini. Lendlela lenakhulisewa ngayo kepha akunjalo.
Bantfu, niyacelwa, kulahleni loko! Siyanincenga! Kulahleni bese niyacolela. Kutoba khona kwembuleka lokutokwenta I 3D yenu itsi “batholeni” abajeziswe. Kepha emagagasi laphakeme atotsi, “cha. Bacoleleni kuloko lebanente kona”. Noyabona?
Umbuto: uma sicolela yowo locolelwe wenyukela ekuphakameni? Yebo! Kuhle. Yini singayekeli imcondvo wekuboswa ngemaphoyisa?
“OWS”: Kuboshwa nalo lonkhe loluhlobo lwetintfo kwelive le 3D. kuva lesambulo, kuvumela lemkhulumo kutsi ivakale. Akusiko kwalabo labenyukela ngenhla kwalamagagasi bamikiswe lapho. Niyabona? Banyenti labanye labafisa kube nekubophana. Konkhe kwakhiwe lapha.
Umbuto: bengifuna nje kucacisa. Sesendlulile emcabangweni we karma kepha kukhona kutsi simo sibe ne mbangela. Niginisile? Uma sephula umtsetfo wemhlaba, kuba nekuphendvula lokusheshako.
“Ashira”: uma ukhahlela likati, utolimala tintwane! Yebo siyevisisa futsi sihlekise na ngko. Tikhatsi sesendlulisiwe. Uma kukhona lekwentiwe ngemabomu, kutoba ne karma ngalokusheshako. Asisalisebentisi leligama lelitsi karma kepha kungengesizatfu saloku lokushito. Ikarma imayelana netimphilo letendlulile, lesetibuya. Ingekubhadalela lojo lesikwentile nateto tintfo letinemlandvo netenkholo/ ngeliciniso sesehlile kulelo sondvo! Asisawudlali lowo mdlalo. Kepha ke uma ukhahlela likati , utolinywatwa lubondza. Kukhumbuleni loko! Siyabonga kufaka sandla kwakho.
“OWS”#2:
Ngiyanibingelela nonkhe. Sifisa nje kutsi singenelele sinihlephulele ngalokutolandzela. Sikubhele ngalabovu loku. Sisebenta matima kuze sinakhele lesifundvo lenitosati. Njengoba sesisebente kuloku sikhatsi lesidze manje, ngengobe lilanga selihleliwe, njengobe sekwentekile sesingendlulela embili koloko lokulindzelekile.
Nitokujabulela loku. Kutoba netinfo tekuni surprise njengobe Ashira asashito. Labo kini labasetincingweni nabo batokutfola loku. Nitoba nelitfuba lekuhlephula nani. Sifisa kunatisa ngekutsi sijebule kangakanani nekutsi sesikulungele kwendlulela embili nako konkhe loku lokwentekako nekubona inchazelo ebusweni benu.
Nguloko nje kuphela. Kuthula akube nani. Yibani ngulonguye!
“Nkosazana Nada”
Njengobe ashira asahlephulile kanye nani uma ngingena kuleligumbi. Ngihlebele endlebeni ya Susan uma asaphumulile. Nangempela kukhona lengifuna kukuhlephula nalelibandla namuhla lana.
Bathandekayo, Sananda nami, sitobe sise Advance, (lebeyatiwa ngekutsi yi Retreat-KU Ingci 21-24) nitokhona kutsi nivakashe kanye natsi nijabulele leto tintfo letinhle lengifisa kutsi sitihlephule kini silungele luhambo loluya emazingeni laphakeme nemacebo.
Uhambile lamuhle usemabandleni nasemihlanganweni leminyenti leyahlukahlukene emhlabeni. Mine nginiletsela kuthula ne lutsandvo.
Incenye yemsebenti wenu kulesikhatsi kutsi ninake lokuhle. Phinziselani bantfu emuva kulokuhle. Minyenti kakhulu imilayeto. Labo bebatiphatsi mandla bavuna kususa lutfutfuva emhlabeni wonkhe. Minyenti imilayeto leyenta bantfu kutsi babibute kutsi ngabe kunjalo yini/. Labo kini kulesikhatsi nakulendzawo nasendzaweni yenu yekucondzisisa nifundzile kutsi nifulatsele loku nakulendzawo kepha njalo njalo nani kuyanifikela. Kuniletsa kulelive le 3D kuze nibute kutsi, ngabe vele kunjalo?
Gcinani imicabango yenu iphakeme bodzadze neba fowethu. Gcinani imicabango yenu iphakeme. Ningayinaki lwyo milayeto. Ningayivumeli kutsi inidukise. Mine na sinanda sikhona kunihaca, sihlebela emadlebeni enu sigcina emehlo enu abuke ezulwini. Sigcina emehlo enu abuke ekuphakameni.
Siyati kutsi labanyenti kini bayayibuka I website kanye naletinye tindlela tekufundza. Nifuna imilayeto lehlukile kuleyo leniyemukela lapha. Nobe imicabango leyehlukile nobe emadownloads lehlukile kulawa.
Siyanitsandza. Besishumayela kini, kanye nani. Kusifiso setfu kutsi sinibambele edvutane nesifuba setfu sichubeke nekuhamba kanye nani sibambene ngetandla siyongena ku likusasa. Kungoba nikhetsile futsi nikhetsiwe.
Lesi sikhatsi kesibalulekile. Konkhe sekuyabilelana. Njengobe lobhodo libila, onkhe emagwebu ahlangana aphelele ngetulu. Bantfu labanyenti bangumtfombo leniwulandzelako. Labanye batohlephuka bese nibabona ngalenye indlela njengobe nibona tifiso tabo tembulwa. Uma senibona lolwati lebaluletse kini lungesilo liciniso.
Loku akukameli kunihluphe. Akukameli kunente nesabe. Kukhonela kutsi kunente niye ngekuya ngekwati. Lalelani lamavi. Silaleleni sonkhe tsine besinani futsi sisetoba nani. Lalelani loko lokuhlekisako, lawo mavi lamancane eTibetan(OWS) emadlebeni enu. Siyati kutsi sekwentekile kulabanyenti kini. Lalelani livi la Ashira emadlebeni enu. Lalelani bonkhe labo labete ngaphambi kwenu kotonikhonta, bonkhe kubo, lbakhulumile na labangaka khulumi. Balaleleni.
Njengobe sesedlula lolayini. Kwashiwo kutsi tintfo tiyohlangahlangana. Yatini kutsi timphawu letisho kutsi senilungele kwewela!
Siletsa loku kini ngekuthula nelutsandvo. Ngingu lady Nada. Nginiletsela imphilo nenhlitiyo legcwele lutsandvo. Sikulindzele, mine na Sinanda, kutsi siphindze sihlephule kanye nani. Siyabonga.
“Ashira”
Ngingu Ashira futsi ngifuna nje kubonga sikhatsi senu lamuhla, nebukhona benu lamuhla, nemandla enu lamuhla. Siyati kutsi lesi sikhatsi senjabulo futsi siyakubona loko. Siyati kutsi kumatima kini kutsi nikugcine loku. Gcinani emehlo enu abuke etulu nente nanobe yini yekutigcina nisesimeni sekulindza, sekugadza neselutsandvo nekukhanya. Sikhonela kukwenta loko njengobe sihamba nani malanga onkhe.
Ngiyaphindza ngitsi letsa inhlitiyo legcwele lutsandvo, kuthula netibusiso. Namaste.
I chanelwe ngu James McConnell na Dr. Susan Sammarco
www.meetuo.com/ancient-awakenings
Lesifundvo singakhicitwa sokhe uma I website yebabhali isho njalo


text:
TINKINGA TEKUMUNYISA NEMACEBISO
Munyisa luswane lwakho ngekushesha nawucedza kubeleka. Luswane ludzinga kumunyiswa tikhatsi letingu-10 nobe ngetulu ngema-awa langu-24. Nawumulunyisa kanyenti luswane lwakho, utawukhicita lubisi lolunyenti.
KUFAKA KAHLE LIBELE
-
Hlala nobe weyame kahle.
-
Lingembili lemtimba weluswane kufanele lutsintse lingembili lemtimba wakho.
-
Yenta ingono yakho itsintse likhala leluswane – loku kungasita loluswane luvule kakhulu umlomo kute libele lingene nalumunya.
-
Lusondzete kuwe kakhulu mbamba luswane naselulungele kumunya.
SITFUBI NGULOLUBISI LOLWEHLUKILE LOBA NALO NGEMALANGA EKUCALA LAMBALWA KUTE LUVIKELE LUSWANE LWAKHO EKUGULENI.
-
Luswane ludzinga emanani lamancane alo ngesikhatsi.
LUSWANE LUYAKUDZINGA KUMUNYA EBUSUKU
Lubisi lwelubele lugayeka melula futsi ngekushesha. Ngiso sizatfu lesenta tinswane tivuke ebusuku tifune kudla.
-
Kumunyisa ebusuku kusita ekukhiciteni lubisi lolunyenti.
-
Ungakwenta kube melula kumunyisa ebusuku ngekutsi ugcine luswane lwakho lusedvute nawe.
KUPHAKATSA KWEMABELE
-
Sebentisa kwekubohlisa lokubandzako nobe emacembe emakhabishi emkhatsini wetikhatsi lomunyisa ngato utonciphisa lokuphakatsa.
-
Beka lokufutfumele emabeleni ngaphambi kwekutsi umunyise.
-
Tsambisa emabele akho ngekulusengela ngesandla lolunye lubisi.
-
Munyisa kanyenti!
LUBISI LUMANTI KAKHULU YINI?
Aluyoke! Lubisi lwakho luyashintja njengobe umunyisa. Khipha ematfonsi lambalwa ngaphambi nangemuva kwekumunyisa utobona umehluko. Nawucala kumunyisa lubisi luba mantana kute lwenetise koma kweluswane. Nawusachubeka nekumunyisa lubese luyashuba kute lwesutsise loluswane.
TINGONO LETIBUHLUNGU
Kumunyisa kufanele kungabi buhlungu – cela lusito nangabe kumunyisa kumatima nobe kubuhlungu. Kumunyisa uhleti kahle nekulingenisa kakhulu libele kuloluswane kungasita kugwema buhlungu etingonweni. Munyisa kulelibele lelingasibuhlungu kucala.
KUVALEKA KWELUBISI NEKUVUVUK EBELENI (MILK FEVER)
Nangabe tindlela telubisi tivaleka, kungaba neliguludla lelitsambile ebeleni.
-
Hlola kutsi ulubamba njani luswane nalumunya.
-
Munyisa kanyenti
-
Beka lokufutfumele etikwelibele
Nangabe incenye yelibele icina, iba bovu, ibe buhlungu futsi ivuvuke, kungenteka unekugula ebeleni (milk fever). Kungenteka uve kushisa nobe buhlungu emtimbeni nemakhata, njenganawunemkhuhlane. Munyisa kanyenti futsi uphumule. Nawungacali kuba ncono ngema-awa langu-48, kungenteka udzinge emaphilisi ekulwa nemagciwane. Umtfolamphilo nobe dokotela wakho utakunika emaphilisi laphephile kuwanatsa nawumunyisa.
EMALOVULA
Emalovula kugula lokubangelwa magciwane. Kungenteka ube netingono letilumako, tibe nalokufutfukako nobe tibe bovu. Luswane lwakho kungenteka lube nalokumhlophe ekhatsi etisinini, etihlatsini, emlonyeni naselwimini. Kungadzingeka kutsi bobabili, make neluswane belashwe. Emtfolamphilo banganika wena neluswane lwakho umutsi wekubulala emagciwane. Kuphephile kuchubeka umunyisa. Washa kahle futsi ubulale emagciwane kuto tonkhe tintfo tekumunyisa nangabe uyatisebentisa.


text:
Umholi (3/3)
Lilanga lekucala lendlula, laphindze lalandzelwa ngulamanye.Kwaba tihibe nje letincane: bangena ngenhloko emgodzini, bangena kulelinye lihibe nemtsangala nelihlatsi lemgungumence. Banyatsela emabhodlela; labanengi bebaphule imikhono kanye nemilente; Labanye babanemadvuma etinhloko. Kepha babumela bonkhe lobuhlungu. Labanye bantfu labadzala badvuna basala bafile emgwacweni.
“Bebangafa nomangabe bahlala emakhaya, anagti ke emgwacweni!” kwasho lesikhulumi, akhutsata lalabanye kutsi bachubeke. Bebakhona bantfwana labancane, labanemunyaka munye noma lemibili lebashona. Batali babo babucindzetela lobuhlungu lebebakuva batsi, ngobe bekuyintsandvo yaNkulunkulu. Emaswane abengakhalelwa kakhulu, tinhlungu tibatincane kubo. Nkulunkulu sicela batali bangafelwa bantfwana nasebafikelwe sikhatsi sekushada. Kuncono kutsi labantfwana bafe basesebancane. Lobuhlungu abusibo bukhulu kangako! Lesikhulumi sachubeka sabadvuduta. Labanye bativala ngetindwangu enhloko kuvimba lapho bebalimele khona. Labanye bebagodle inkhukhu. Bonkhe bebalimele bajubekile. Timphahla tabo tatidzabukile, noko ke bachubekela phambili ngenjabulo. Konkhe loku bekungaba lula nangabe bebangabulawa yindlala. Kepha bekufanele bachubekele phambili ngekutikandla.
Ngalelinye lilanga kwenteka lokukhulu.
Lomholi bekahamba phambili, asingetfwe ngemadvodza lanesibindzi kulomkhambatsi. (Bobabili bebangabonakali kutsi bakuphi, phindze kute lobekanelwati. Bekwatiwa nje kutsi bahlubukile babaleka. Ngalomunye umzuzu lesikhulumi sabahlambalata sakhuluma ngale lihlazo nelicala labo. Bebabancane lebatsi bafele endleleni, kepha abazange bayiveta imibono yabo ngoba bebangafuni kufusa labanye.) Labanye balomkhabatsi bebaselayinini emvakwabo. Kwasuka lapho bangakagadzi bahlangana nemsele lomkhulu lonematje lasabekako. Lesikhuphukelo sasehlela ngendlela lemangalisako, abazange bacabanga nekusondzela. Ngisho nalabanesibindzi bema babuka umholi. Abeswacile, phindze ajulile emicabangweni abhekise inhloko phansi, ngesibindzi lesikhulu watsatsa sinyatselo waya phambili, ashaya phasi indvuku yakhe. Wacale wayishaya embili, ngesekudla kanye nangasencele ngekuti tsemba. Labaningi batsi lesento sakhe samunika sitfunti. Akazange abuka muntfu, futsi akazange asho lutfo. Buso bakhe abuzange bujika, kwakute lobekusho kusti uyesaba nakasondzela kulesikhuphukela lesikhulu. Ngisho emadvodza lanesibindzi babamhlophe ngatsi bafile besaba, kepha kute longase acale atjele lomholi lohlakaniphile. Tinyatselo letimbili bekaseweni. Ngekusaba, bonkhe bachachatela bahlahle emehlo. Emadvodza lanesibindzi besekagadze kubamba lomholi. Watsatsa tinyatselo letimbili washona phansi ehosheni. Kwaba nekumangala lokukhulu, kukhala, kumemeta nekwesaba. Labanye vele bashona ngemagonso, babaleka.
Mani nini bomnaketfu! Nijakeni? Ngabe ngiyo lendlela lenigcina sitsembiso senu ngayo? Asilandzeleni lomholi lohlakaniphile ngobe uyati kutsi wentani. Ngabe uyahlanya makangatona. Asamulandzeleni! Mangicabanga lena ingoti yekugcina. Kwatibani? Singakhandza kutsi ngale kwalesihosha kunemhlaba lomuhle lovundzile loNkulunkulu asibekele yena. Phambili! Ngekungatikhandli, kute lasiyofika khona! – kwasho umkhulumi acwayisa, naye watsatsa tinyatselo letimbili phambili. Emadvodza laneisibinzi alandzela, kwabese bonkhe bayalandzela.
Bekunekukhala lokukhulu kulesihosha. Bongasho kutsi kute longaphuma aphila, ngisho nalolimele, kepha imphilo yemuntfu ayipheli mandla. Lomholi beka nenhlanhla ngendlela lemangalisako. Wawelela emahlatsini, khona angatolimala. Wakhona kutibamba aphume. Kusavakala kukhala ’ngephansi, wahlala phansi wathula wanganyakati. Labanye batfu besebatfukutsele bagane linwabu bamutfuka kepha akazange wabanaka. Lesikhatsi bazuba, lebabanehlanhla bakhona kubambelela tihlahla nemagal, kwakulikhuni kuphuma. Labanye balima tihloko kuphuma ingati ebusweni. Ngaphandle kwalomholi, bekute longakalimali. Bonkhe bamuswacale, babibitseka basebuhlungwini kepha yena akazange anyusa inhloko.
Kwahamba sikhatsi. Lenombolo yebahambi yahamba ngekwehla kancane kancane. Linye lilanga belinetinkinga tato. Labanye vele bajika babuyela emuva.
Kulabahamba ekucaleni, kwasala labalishumi nakubili. Buso babo bebukhomba kudzinwa, inhlupheko, nendlala, kepha kute lobekakhuluma. Bebathulile njengalomholi wabo, bachubeka bayaphambili. Nalesikhulumi sanyakatisa inhloko ngekukhatsateka. Indlela yayimatima.
Letinombolo talomkhambatsi betehla onkhe lamalanga, bagcina balishumi. Buso babo kwakukhomba kukhatsateka, bekunekukhonona kuphela kungakhulunyiswana.
Bebangatsi tichwala. Labanye bebahamba ngetindvuku tekuhamba. Labanye bebagodle tinkhukhu. Ngisho ngabe bebafuna kwenta kucinisela bachubeke, bebangeke bakhone ngoba bekute sikhala emitimbeni yabo yetilondza letisha.
Nalabanemandla nalabanesibindzi besebete litsembe, kepha bachubeka ngenkhani nangekutikhandla nasebuhlungwini. Impela yini lokunye lebangakwenta mabangakhoni kubuyela emuva? Kutinikela lokungaka kubesa soyayekala kuchubeka ngendlela?
Lashona lilanga. Kuchutwa ngetindvuku tekuhamba, bavele batfuka umholi angasekho phambi kwabo. Batsi batsatsa sinyatselo batitfola bagcumukela kulesinye sihoshe.
– Inyandzaleyo! linyawo lami!, sandla sami! – kuvakala kukhala. Kwavakala livi lelingenamandla litfuka lomholi labese liyathula.
Makuvela lilanga, umholi besekahleti, afana ncamashi nalelinga lekucala khatsi akhetfwa.
Lomkhulumi waphuma kulesihoshe, kwalandzela labanye lababili. Bagcwele ingadi, babuka emava kutsi bobani labasele, kepha bekungibo kuphela. Kufa nekwesaba nekungabi nelitsemba kwagcwala etinhlitiweni tabo. Lesigodzi besingatiwa, kwakunyuka, kugcwele ematje – kute nendlela yekuhamba. Emalanga lamabili landlulile baphambukelwa ngumgaco, kepha abazange bamutsatsa.
Bacabanga bangani netihlobo tabo lesetashona kulendlela lembi. Buhlungu lobukhulu lobundlula lobuhlungu bekukhubateka kwemtimba kwabafikela.
Sikhulumi sasukuma sayokhuluma nolomholi, sikhuluma ngelivi lekudzinwa, nekuchachatela, nebuhlungu lobumatima.
– Siyaphi nyalo?
Umholi wabindza.
– Usiyisaphi phindze usiletsephi? Sibeke letsemba letfu nemindeni yetfu etandleni takho sakulandzela, sishiye emakhaya etfu nemathuna abokhokho betfu sinelitsemba lekutsi siyotisindzisa kulomonakalo walendzawo lebesikuyo. Kodvwa usingetile lesimo lebesivele sikuso. Bekunemindeni lengemashumi lamabile emvakwakho, buka manje kutsi sibangakhi!
– Uchaza kutsi bonkhe labantfu abekho? – kunhhinhhitela lomholi ngaphandle kwekuvusa inhloko.
-Ungawubuta kanjani umbuto lonje? Vusa emehlo ubuke! Ubale kutsi sisele sibangakhi kuloluhambo lolusihluphekisile! Buka lesimo lesikuso manje! Ngabe kuncono kube safa kunalokuchwala.
– Ngeke ngikhone kukubuka!
– Leni?
– Ngiyimphuphutse. Kwathula kwatsi cwaka.
– Ubeyimphuphutse kuloluhambo?
– Ngatalwa ngiyimphumphutse! Bonkhe baphelelwa ngemandla.
Umoya webusika wetangemandla lamakhulu etintsambeni, uletsa emacembe lomile phansi. Inkhungu yavala etintsabeni, emaphiko etinyoni andiza emakhateni. Kwavakala umoya lomnyama. Lilanga belisibatsekile.
Bobatsatfu babukana ngekumangala nekwesaba.
– Singaya kuphi manje? – kunhhinhhitela munye asebuhlungwini.
– Asati!
EBelgrade, 1901.
Umsebenti wa“Radoje Domanović” uhumushwe ngu Sibusiso Khoza ngesiSwati, 2021.


text:
KUSENGELA LUBISI NGESANDLA
Kusengela lubisi ngesandla likhono lelingafundvwa nguwo wonkhe make lomunyisako. Bomake labanyenti bete lokwekudvonsa lubisi. Balusengela ngesandla kute balushiyele tinswane tabo. Emabele akho ayakwati kufutfumala kwekutsintsana ngenyama enyameni, ngako kukahle kutsintfwa tandla takho futsi kungasita ekukhiciteni lubisi lolunyenti. Kute lokunye lokudzingako ngaphandle kwetandla takho!
TIZATFU TEKUSENGELA NGESANDLA
Lubisi lukudla lokukahle kakhulu kweluswane. Kungadzingeka ulusengele lolubisi nangabe:
-
luswane lutelwe kungafiki sikhatsi nobe lusengakakhoni kumunya.
-
luswane lugula kakhulu lungamunyi kahle.
-
emabele akho aphakatse kakhulu nawusandza kubeleka futsi ufuna kuwehlisa.
-
udzinga kukhicita lubisi lolunyenti lweluswane lwakho.
-
wehlukene neluswane lwakho futsi udzinga kulushiyela lubisi.
Bomake bavame kutfola lubisi lolunyenti nabasebentisa tandla tabo, kunekusebentisa lokwekudvonsa lubisi.
INDLELA YEKUSENGELA NGESANDLA
Nayi indlela lemelula yekusengela lubisi lwakho:
-
Ekucaleni, kukahle kukhipha lolo loluncane lubisi. Beka indishi levulekile ematsangeni, utfutfukele kulencane, uze ufike enkomishini nasekumelula kukwenta. Labanye bomake batfutfuka kakhulu baze bakhone kubeka inkomishi ebeleni ngalinye, bawasengele omabili. Bani nalo lithawula kute ulisebentise nakwenteka ufata yonkhe indzawo.
-
Ngetandla letihlobile, cala ngekunyakatisa emabele akho sakuwavusa futsi ubambabambe netingono.
-
Beka sitfupha nalomunwe loseceleni kwaso kube ngu- 1 cm ngemuva kwengono yakho. Lapho kungenteka kube yi-areola nobe cha (lesikhumba lesimnyamana lesitungelete ingono). Beka leminwe yakhe C futsi ungalibambi libele (lenyama lesemkhatsini kwesitfupha nalomunwe loseceleni akukafaneli ibe sebeleni; kufanele ubone lesikhala lesivulekile).
-
Fucela libele lakho esifubeni.
-
Gicita leminwe yakho njenganawutsatsa ema-fingerprints.
-
Kuphindzaphindze loku ngendlela lefanako.
-
Utawati kutsi uyibeke kahle iminwe yakho nawucala kubona ematfonsi elubisi, bese luyengeteka ekugcineni lwehle kahle.
-
Ligegelete lelibele utociniseka kutsi tiyatsintseka tonkhe tindlela tekuhambisa lokubisi, kungasebenti yinye nje.
-
Ungayivuli iminwe yakho, ungatiputjuti tingono takho, ungatishwili futsi ungatidvonsi ngobe konkhe loku kungabangela buhlungu futsi kukulimate.


text:
181Simakadze wabonakala ku-Abrahama ngasema-okhini aMamre, ahleti ngasemnyango welithende lakhe ngesikhatsi sekushisa kwelilanga. 2
Abrahama watsi nakaphakamisa emehlo, wabona emadvodza lamatsatfu eme embikwakhe. Watsi kube awabone, wesuka emnyango welithende lakhe wagijima wawahlangabeta, wafike wakhotsama, 3watsi: “Banumzane,Lamanye emahumusho atsi “Nkhosi yami” nangitfole umusa emehlweni enu, ningayendluli inceku yenu. 4Ase nginiletsele liyakana lemanti nitewugeza tinyawo tenu, bese niphumula la emtfuntini walesihlahla. 5Ngitawulandza lucetwana lwesinkhwa, khona nitewudla kucala ningakahambi, njengobe naku senifike ekhaya lenceku yenu.”
Ngako-ke batsi kuye: “Kulungile, yenta njengobe sewushito.”
6Abrahama waphutfuma ethendeni kuSara, watsi: “Sheshisa utsatse emabinta lamatsatfu afulaha uyibhuce, wente emacebelengwane.” 7Abrahama wagijima waya etinkhomeni, wafike wakhetsa litfole lelihle lelikhuluphele, walinika sisebenti, naso saphutfuma salilungisa. 8Watsatsa emasi, nelubisi, nalenyama yelitfole leyase ilungisiwe, wakubeka embikwawo; yena wema eceleni kwawo phansi kwesihlahla ngesikhatsi asadla.
9Ambuta atsi: “Uphi Sara, umkakho?”
Wawaphendvula watsi: “Usethendeni.”
10
21:1
Rom. 9:9
SimakadzeSiHebheru sitsi “Yena” watsi kuye: “Impela ngitawubuya kuwe ngemnyaka lotako ngasona lesikhatsi, Sara umkakho utawuba nendvodzana.”
Sara wakuva loko, ngobe abesemnyango welithende emvakwa-Abrahama, alalele. 11
Kepha bo-Abrahama naSara bese babadzala kakhulu, naSara abengasayi esikhatsini. 12
Sara watihlekela nje, wadzimate watsi: “Manje sengimdzala kangaka, nenkhosi yami seyigugile, utsi ngingabe ngisaba nayo lenjabulo?”
13Simakadze watsi ku-Abrahama: “Uhlekeleni Sara, atsi: ‘Ngitawutala umntfwana sengimdzala kangaka?’ 14
Kukhona yini lokungamehlula Simakadze? Njengobe sengishito, ngitawubuya la kuwe ngemnyaka lotako. Sara utawuba nendvodzana.”
15Kodvwa Sara waphika ngenca yekwesaba watsi: “Angikahleki.”
Kepha waphendvula watsi: “Cha, vele uhlekile.”
16Lamadvodza esuka lapho ahamba asalibhekise eSodoma, Abrahama wawaphekeletela, entela kuwakhombisa indlela. 17
Simakadze wase utsi: “Kodvwa ngingamfihlela yini Abrahama loku lengitakwenta? 18
22:18
26:4
28:14
Eks. 1:7
Gal. 3:8
Phela, Abrahama utawuba sive lesikhulu lesinemandla, tonkhe tive temhlaba tiyawubusiswa ngaye. 19
Cha, ngeke, ngobe Abrahama ngimkhetsile kutsi ayale emadvodzana akhe netitukulwane takhe emvakwakhe, kutsi bagcine intsandvo yaSimakadze ngekwenta lokuhle nalokulungile. Khona-ke Simakadze uyawunika Abrahama loko lametsembisa kona.”
20
Hez. 16:48
Rom. 3:6
Simakadze waphindza wakhuluma ku-Abrahama, watsi: “Njengobe kunekukhala lokukhulu ngeSodoma neGomora, nesono sabo simatima kakhulu, 21ngitakwehla ngiyewubona kutsi ngabe bente njengekusho kwesikhalo lesifike kimi yini. Nangabe akunjalo, ngitakwati.”
22Ngako-ke lamadvodza esuka lapho acondza ngaseSodoma; kepha Abrahama wasala embikwaSimakadze. 23Abrahama wasondzela kuSimakadze watsi: “Uyawubabhubhisa ngempela yini labalungile kanye nalababi? 24Nangabe-ke kulelidolobha kukhona labalungile labangema-50, utawulibhubhisa yini? Ungete walisindzisa yini ngenca yalaba labalungile labangema-50? 25Akube khashane nawe kwenta intfo lenje! Ungababhubhisi labalungile kanye nalababi, bese labalungile baba njengalabangakalungi! Akube khashane nawe loko. Angeke yini umehluleli wemhlaba wonkhe ente kulunga?”
26Simakadze wamphendvula watsi: “Nangikhandze bantfu labalungile labangema-50 eSodoma, yonkhe leyo ndzawo ngiyawuyisindzisa ngenca yabo.” 27
Abrahama waphindze wakhuluma futsi, watsi: “Ngiyacolisa kuba nesibindzi sekukhuluma neNkhosi yami, mine lengilutfuli nemlotsa. 28Nakwenteka babe ngema-45, utalibhubhisa yini ngenca yalaba labasilele?”
Simakadze waphendvula watsi: “Ngingeke ngilibhubhise, nangikhandze kutsi labalungile bangema-45.”
29Abrahama waphindze wakhuluma kuye futsi, watsi: “Ase ngitsi-ke kutfolakala kutsi labalungile bangema-40.”
Wamphendvula watsi: “Nakukhona labangema-40 labalungile, ngingeke ngilibhubhise.” 30Abrahama watsi: “Ngicela kutsi iNkhosi ingatfukutseli ngekutsi ngisakhuluma. Nakwenteka-ke kutfolakala labalungile bangema-30?”
Wamphendvula watsi: “Ngingeke ngilibhubhise, nangikhandza kutsi labalungile bangema-30.”
31Abrahama watsi: “Ngiyacolisa kuba nesibindzi sekuchubeka ngikhulume neNkhosi. Ase ngitsi-ke ukhandza labalungile bangema-20?”
Wamphendvula watsi: “Ngingeke ngilibhubhise, nangikhandza labalungile bangema-20.”
32Abrahama watsi: “Ngicela kutsi iNkhosi ingatfukutseli ngobe sengitawukhuluma kwekugcina-ke manje. Ase ngitsi-ke ukhandza labalungile balishumi?”
Wamphendvula watsi: “Ngenca yalabalungile labalishumi ngingeke ngilibhubhise.” 33Watsi kube acedze kukhuluma na-Abrahama, Simakadze wase uyahamba; Abrahama wabuyela ethendeni lakhe.


text:
261“Nase ningenile eveni Simakadze Nkulunkulu wenu lanipha lona kutsi libe lifa lenu, nalidla nase niyatinta kulo, 2
34:26
Lev. 23:10
Num. 15:18
Dut. 16:10
kufanele nitsatse tilinga tato tonkhe tivuno temhlaba wenu, Simakadze Nkulunkulu wenu lanipha wona, bese nitifaka ebhasikidini. Niyawube seniya endzaweni Simakadze Nkulunkulu wenu latayikhetsa kutsi ibe yindzawo yekubeka Libito lakhe, 3nifike kumphristi loyawube alapho ngaleso sikhatsi nitsi: ‘Lamuhla ngifakaza kuSimakadze Nkulunkulu wakho kutsi sengifikile eveni Simakadze lafunga ngalo kubokhokho betfu kutsi utasipha lona.’
4“Umphristi uyawube sewutsatsa lelibhasikidi esandleni sakho alibeke phansi embikwelilati laSimakadze Nkulunkulu wakho. 5
46:5
Eks. 1:1
Uyawube sewuyamemetela embikwaSimakadze Nkulunkulu wakho, utsi: ‘Khokho wami abengum-Aramu labezulazula. Wehlela eGibhithe anebantfu labambalwa wahlala khona, waze wandza waba sive lesikhulu, nalesinemandla, nalesinyenti kakhulu. 6Kodvwa emaGibhithe asiphatsa kabi, asivisa buhlungu, asentisa imisebenti lematima. 7
Sakhala kuSimakadze, Nkulunkulu wabobabemkhulu, Simakadze wakuva kukhala kwetfu, wakubona kuhlupheka kwetfu, nekushikashikeka kwetfu, kanye nekucindzetelwa kwetfu. 8Ngako Simakadze wasikhipha eGibhithe ngesandla lesinemandla, nangengalo leyelulekile, ngekutfutfumelisa lokukhulu nangetibonakaliso nangetimangaliso. 9Wasiletsa kulendzawo wasipha lelive leligcwele lubisi neluju lwetinyosi. 10Manje-ke sengetfula titselo tekucala temhlaba, wena, Simakadze, longiphe wona.’
“Uyawubeka lelibhasikidi embikwaSimakadze Nkulunkulu wakho, ukhotsame embikwakhe. 11Ngako nine nemaLevi nebetive labahlala emkhatsini wenu niyakujabula ngako konkhe lokuhle Simakadze Nkulunkulu wenu laniphe kona nine kanye nemindeni yenu.
12
Dut. 14:28-29
“Niyawutsi nase nicedzile kwehlukanisa kwelishumi kwato tonkhe tivuno temhlaba wenu ngemnyaka wesitsatfu, lekunguwona mnyaka wekwelishumi, niyawukunika emaLevi, tindzindzi, netintsandzane, nebafelokati, kuze badle besutse emadolobheni enu. 13Niyawube senikhuluma kuSimakadze Nkulunkulu wenu, nitsi: ‘Sengikukhiphile konkhe lokungcwele lokusabelo lobekusendlini yami, sengikunike emaLevi, netindzindzi, netintsandzane, nebafelokati, njengobe wangiyala. Angikaphambuki emiyalweni yakho, futsi angikakhohlwa ngisho munye wayo. 14Kute nakunye lokusabelo lesingcwele lengikudlile ngesikhatsi ngisalila, futsi kute nakunye kwako lengikususile ngesikhatsi ngisengcolile; yebo, kute nakunye kwako lengikunikele kulabafile. Ngimlalele Simakadze Nkulunkulu wami. Ngikwente konkhe longiyale ngako kutsi ngikwente. 15
Buka phansi usezulwini endzaweni yakho yekuhlala lengcwele. Busisa sive sakho sema-Israyeli kanye nelive lowasipha lona, njengobe waletsembisa ngesifungo kubokhokho betfu, live leligcwele lubisi neluju lwetinyosi.’ ”
16“Lamuhla Simakadze Nkulunkulu wenu uyaniyala kutsi nitigcine tonkhe letimiso nalemitsetfo. Kufanele niyicaphelisise ngayo yonkhe inhlitiyo yenu, nangawo wonkhe umphefumulo wenu. 17Lamuhla netsembisile natsi Simakadze unguNkulunkulu wenu, nekutsi niyawuhamba endleleni yakhe, nigcine timiso takhe, nemiyalo yakhe kanye nemitsetfo yakhe, nekutsi futsi niyawumlalela. 18
Dut. 4:20
7:6
14:2
Thit. 2:14
1 Phet. 2:9
Lamuhla naSimakadze sewetsembisile kutsi nisive sakhe, niligugu lakhe latitsengele lona njengobe etsembisa, nekutsi niyawugcina yonkhe imiyalo yakhe. 19
Jer. 13:11
33:9
Zef. 3:19
Wetsembisile kutsi uyakunenta nidvunyiswe, nidvume, nihlonishwe ngetulu kwato tonkhe tive latentile Nkulunkulu wenu, njengobe etsembisa.”